Rundingan muktamadkan projek Lebuhraya Trans Borneo diteruskan -PM

BANDAR SERI BEGAWAN, 15 Februari- Malaysia dan Brunei bersetuju meneruskan rundingan dan konsultasi untuk meneliti dan memuktamadkan cadangan projek Lebuhraya Trans Borneo yang menghubungkan kedua-dua negara.Perdana Menteri Datuk Seri Ismail Sabri Yaakob berkata pembinaan bagi fasa satu projek berkenaan kini berada pada tahap 77 peratus, manakala fasa dua akan melibatkan Brunei menerusi dua segmen."Lebuhraya Trans Borneo merupakan sistem rangkaian jalan raya utama yang menghubungkan Kalimantan (Indonesia), Sarawak dan Sabah (Malaysia) dan Brunei."Segmen satu adalah menaik taraf dan membina semula laluan jajaran dari persimpangan Kuala Baram di Miri ke Kompleks Imigresen, Kastam dan Kuarantin (CIQ) Sungai Tujoh di Kuala Belit, Brunei sepanjang lima kilometer, dijangka bermula pada tahun 2023."Segmen dua pula adalah pembinaan jalan baharu dan naik taraf jalan sedia ada sepanjang 74 kilometer melalui Limbang dan Lawas,dijangka siap dalam msa 48 bulan,” katanya dalam sidang media pada akhir lawatan rasminya ke Brunei.Ismail Sabri berkata, pelaksanaan kedua-dua projek tersebut akan memperkemas kesalinghubungan antara Malaysia dan Brunei. "Tuanku Baginda Seri Sultan dan saya, bersetuju kedua-dua negara meneruskan rundingan dan konsultasi untuk meneliti dan memuktamadkan cadangan projek-projek ini,”Terdahulu, Ismail Sabri mengadakan pertemuan empat mata dengan Sultan Brunei Sultan Hassanal Bolkiah bagi membincangkan perkara berkepentingan bersama dengan keutamaan terhadap kesejahteraan rakyat. Ismail Sabri berkata perbincangan dengan Sultan Brunei turut sepakat, supaya Mesyuarat Pertama Jawatankuasa Bersama Persempadanan Darat yang dipersetujui pada 2011 di peringkat pegawai kanan, diadakan pada kadar segera.Beliau berkata dalam tempoh 11 tahun, hanya 87.27 kilometer daripada 528.45 kilometer sempadan darat atau 17 peratus yang telah disusun dan ditanda, dan daripada jumlah itu hanya 34.15 kilometer yang telah dimuktamadkan.


Bekas atlet baling tukul besi, Semret Singh meninggal dunia

KUALA LUMPUR, 15 Februari- Bekas atlet baling tukul besi negara dan pemegang pingat emas Sukan SEA dua kali, Semret Singh meninggal dunia pada usia 66 tahun pada pagi Selasa.Perkara itu dimaklumkan Yayasan Kebajikan Atlet Kebangsaan (Yakeb)menerusi ciapan di twitter.Semret meninggalkan isterinya, Gurdip Kaur, 61, dan tiga lagi anak lelaki.Sementara itu, Bernama melaporkan, anak keduanya Amarraj Singh, 35, berkata, mendiang bapanya meninggal dunia pada jam 9.30 pagi di rumahnya di Sungai Buloh."Kami (keluarga) terkejut dengan pemergiannya yang tiba-tiba itu kerana beliau benar-benar cergas dan tidak mempunyai masalah kesihatan sebelum ini,” katanya.Amarraj berkata, jasad mendiang bapanya dibawa ke Hospital Sungai Buloh untuk proses bedah siasat yang dijangka selesai dalam masa dua hari.Amarraj yang memiliki firma keselamatan berkata, sebaik sahaja proses bedah siasat selesai, jasad bapanya akan dibawa ke Loke Yew Crematorium di sini untuk orang ramai memberi penghormatan terakhir."Kami tidak pasti bila jasad akan dibawa ke Loke Yew Crematorium. Semuanya bergantung kepada proses bedah siasat. Saya akan maklumkan tarikhnya kemudian."Beliau adalah inspirasi kepada saya dan seseorang yang patut disanjung khususnya dalam arena sukan. Beliau sememangnya bapa yang hebat dan kami amat merinduinya,” katanya dan menambah bapanya yang mula menjadi jurulatih pada 1990-an adalah seorang yang sangat bermotivasi dan yakin.Sementara itu, Menteri Belia dan Sukan, Datuk Seri Ahmad Faizal Azumu turut mengucapkan takziah atas pemergian berkenaan."Salam Takziah buat keluarga mendiang Semret Singh, tokoh sukan yang banyak menabur bakti kepada negara,' tulisnya di twitter.Selain memenangi pingat emas dua kali pada Sukan SEA edisi 1989 di Kuala Lumpur dan 1985 (Bangkok), Semret juga merangkul tiga pingat perak pada edisi 1981 di Manila, diikuti 1983 (Singapura) dan 1987 (Jakarta).


Azam Baki dakwa K. Lalitha tidak boleh dipercayai

KUALA LUMPUR, 15 Februari - Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki mendakwa Penyelidik Kanan Pusat Memerangi Kronisme dan Korupsi (C4), K. Lalitha sebagai individu tidak boleh dipercayai dan bukan seorang wartawan penyiasat seperti yang diakuinya.Azam, 59, yang menjawab pernyataan pembelaan Lalitha terhadap saman fitnahnya, yang difailkan menerusi Tetuan Ibrahim & Fuaadah hari ini, turut mempersoalkan dakwaan wanita itu mempunyai hubungan kerjaya yang baik dengannya (Azam) dan kakitangan suruhanjaya itu.Azam menafikan dakwaan hubungan baik itu dan menegaskan (sekiranya dakwaan itu betul), ia sepatutnya memudahkan lagi kerja wanita itu untuk mendapatkan pengesahan daripadanya sebelum mengarang dan menerbitkan artikel dan ciapan fitnah tersebut.“Sebaliknya, defendan (Lalitha) mengarang, menerbitkan dan menerbitkan semula artikel dan ciapan itu tanpa mendapatkan pengesahan dan maklum balas dari saya terlebih dahulu.“Pernyataan defendan di sini jelas bertujuan untuk mengelirukan mahkamah dengan mendakwa kononnya dia mempunyai hubungan kerja yang baik dengan saya dan kakitangan saya sedangkan saya dan SPRM tidak pernah mempunyai sebarang hubungan kerja secara peribadi dengannya," dakwanya.Azam berkata defendan juga tidak memberikan sebarang butiran berkenaan nombor pemberi maklumat yang sepatutnya beliau miliki selaku seorang pemberi maklumat berdaftar dengan pihak berkuasa.

"Selaku ‘wartawan penyiasat’, adalah suatu perkara asas baginya untuk mendapatkan maklumat penuh atau sekurang-kurangnya nama penuh pegawai SPRM yang dikenali sebagai ‘Hong’ dan nombor pemberi maklumat yang diberikan oleh pihak berkuasa (seperti yang didakwanya dalam pernyataan pembelaan)," dakwa Azam.Sementara itu, peguam Mohamed Ibrahim Mohamad yang mewakili Lalitha ketika dihubungi pemberita hari ini berkata pengurusan kes saman itu ditetapkan pada 8 Mac.Pada 12 Januari lepas, Azam, memfailkan saman terhadap Lalitha, 49, atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).Azam mendakwa Lalitha telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan dalam INS pada 26 Oktober sebelum kedua-dua artikel diterbitkan semula pada 15 Disember tahun lepas. Plaintif mendakwa defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses (semasa saman itu difailkan).Dakwa Azam tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.Sementara itu, Lalitha menerusi pernyataan pembelaan difailkan pada 3 Februari lepas mendakwa kandungan artikel dan ciapannya membabitkan Azam diperoleh daripada sumber yang sah. - BERNAMA


17 tahun penubuhan, APMM rekod hasil RM2.7 bilion

PELABUHAN KLANG, 15 Februari- Agensi Penguatkuasaan Maritim Malaysia (APMM) merekodkan hasil rampasan, lelongan, kompaun dan denda berjumlah RM2.7 bilion sejak 17 tahun penubuhan agensi itu.Ketua Pengarah Maritim Malaysia Laksamana Maritim Datuk Mohd Zubil Mat Som berkata jumlah tersebut meliputi penguatkuasaan terhadap bot nelayan asing, pendatang tanpa izin, penyeludupan dadah, rokok, ketum serta barangan kawalan lain.Beliau berkata Maritim Malaysia turut mengkoordinasikan 2,428 operasi mencari dan menyelamat (CARILAMAT) yang melibatkan 10,077 mangsa dan lebih RM650 juta nilai harta benda diselamatkan."Beberapa operasi khas yang menjadi penanda aras Maritim Malaysia seperti Operasi Naga, Operasi Kuda Laut, Operasi Jangkar Haram serta Operasi Benteng telah merekodkan kejayaan membanggakan," katanya dalam kenyataan bersempena sambutan Hari Ulang Tahun ke-17 Maritim Malaysia di perairan Selangor hari ini yang dirasmikan Menteri Dalam Negeri Datuk Seri Hamzah Zainuddin.Mohd Zubil berkata sebagai agensi keselamatan yang bernaung di bawah Kementerian Dalam Negeri (KDN), Maritim Malaysia akan terus memberikan komitmen dan melipatgandakan usaha dengan lebih konsisten berteraskan 'Kami Serius Melaksanakannya' demi kelangsungan kemakmuran perairan negara.Mengenai sambutan ulang tahun penubuhan Maritim Malaysia ke-17, beliau berkata buat julung kalinya pada tahun ini acara perarakan atau lintas hormat aset laut dan udara diadakan di perairan Selangor melibatkan 10 kapal termasuk dua kapal pesisir luar pantai atau `Offshore Patrol Vessel' (OPV) iaitu KM ARAU dan KM PEKAN, enam pesawat udara serta lapan bot.Katanya selain acara lintas hormat, aset-aset laut dan udara turut mengadakan persembahan formasi serta demonstrasi penguatkuasaan dan menyelamat di laut.


APMM dapat kapal baharu -KDN

KLANG, 15 Februari- Kementerian Dalam Negeri (KDN) akan memastikan Agensi Penguatkuasaan Maritim Malaysia (APMM) memperoleh kapal baharu bagi menggantikan kapal milik agensi itu yang sudah berusia lebih 30 tahun.Menteri Dalam Negeri, Datuk Seri Hamzah Zainuddin berkata, pihaknya akan menggesa syarikat yang dipertanggungjawabkan untuk menyediakan kapal itu dalam tempoh terdekat.Katanya, sebelum ini kontrak bagi membina kapal berkenaan telah diberikan kepada sebuah syarikat yang sepatutnya siap 2 tahun lepas,namun terlewat kerana tiada kemampuan oleh syarikat itu."Dalam perancangan, KDN memang memastikan segala aset diperlukan itu dapat diperoleh secepat mungkin kerana ia boleh membantu menyelamatkan negara daripada pencerobohan pihak yang melakukan jenayah terancang."Walaupun kita sudah memberikan kontrak kepada sebuah syarikat, sepatutnya sudah diperoleh dalam dua tahun lalu, tetapi terlewat kerana tiada kemampuan oleh syarikat itu."Jika tidak, kita (sudah) ada tiga kapal baru, tetapi oleh kerana kelewatan mereka, ia tergendala."Bagaimanapun, kita menggesa supaya kapal ini siap dalam tempoh terdekat, sekurang-kurangnya satu kapal dapat tahun ini, tahun depan dapat satu dan seterusnya," katanya.Beliau berkata demikian pada sidang media ketika Sambutan Hari Ulang Tahun ke-17 Maritim Malaysia (HUT17 APMM) di atas KM Arau pada kedudukan 30 batu nautika dari Pusat Hidrografi Nasional, di sini, hari ini.Hadir sama, Laksamana Maritim Datuk Mohd Zubli Mat Som.Pada sidang media sama, Hamzah berkata, pertunjukan sempena sambutan HUT17 APMM itu hari ini juga memperlihatkan kebanyakan kapal ditampilkan sudah begitu lama dan perlu diganti."Kebanyakan kapal berumur 30 tahun ke atas, ada melebihi 40 tahun, dalam ketentuan perkiraan kita...ia perlu kapal baharu, Insya-Allah."Antaranya, KM Amanah yang berusia lebih 40 tahun dan kini ditempatkan di perairan Kelantan."KM Langkawi berusia lebih 30 tahun kini ditempatkan di perairan Pahang serta KM Siangin berusia lebih 30 tahun dan kini ditempatkan di perairan Kedah dan Perlis," katanya.Hamzah berkata, selain kapal, pihaknya merancang menambah tiga helikopter untuk kegunaan APMM."Kajian sedang dibuat memandangkan helikopter dimiliki ketika ini boleh beroperasi selama empat jam dan ia tidak mencukupi," katanya


8,120 guru 'one-off' baharu lapor diri mulai 1 Mac

KUALA LUMPUR, 15 Februari- Seramai 8,120 guru baharu pengambilan khas secara 'one-off' yang berjaya dalam temu duga fasa dua dan tiga, boleh mula membuat semakan penempatan bermula semalam.Menteri Kanan Pendidikan, Datuk Dr Radzi Jidin, berkata guru terbabit bakal melapor diri di sekolah masing-masing mulai 1 Mac ini."Pengambilan khas guru secara 'one-off' yang membabitkan keseluruhan 18,702 guru itu, bertujuan menyelesaikan isu kekurangan tenaga pengajar yang berlarutan sekian lama."Kepada calon yang berjaya dipilih, tahniah dan selamat bertugas saya ucapkan. Manfaatkanlah peluang menjadi guru untuk bekerja setulus hati ke arah melahirkan generasi pewaris negara yang lebih hebat," katanya dlam hantaran akaun Facebook peribadinya.Radzi berkata, Kementerian Pendidikan (KPM) akan terus bekerjasama rapat dengan Suruhanjaya Perkhidmatan Pendidikan (SPP), iaitu pihak berkuasa melantik, untuk mempercepatkan pelantikan dan penempatan baki pengambilan guru secara 'one-off' itu dalam masa terdekat.Beliau berkata, ia amat penting bagi menampung keperluan guru, khususnya bagi sesi persekolahan akan datang."Insya-Allah, KPM akan berusaha untuk menyelesaikan perkara yang lama berlarutan satu persatu. Teruskan memberi sokongan anda demi pendidikan generasi pewaris negara," katanya.Bulan lalu, Suruhanjaya Perkhidmatan Pendidikan (SPP) diminta untuk segera menyelesaikan pengambilan khas guru secara one-off.Radzi berkata ia bagi membolehkan penempatan 18,702 Pegawai Perkhidmatan Pendidikan dibuat sebelum sesi persekolahan akan datang bermula."Antara tumpuan Kementerian Pendidikan Malaysia (KPM) pada masa ini adalah untuk menyelesaikan sepenuhnya pengambilan khas secara one-off bagi 18,702 Pegawai Perkhidmatan Pendidikan."Ini adalah penting bagi menyediakan guru berkualiti yang mencukupi untuk memenuhi kekosongan jawatan sedia ada.


Seekor gajah betina ditemukan mati dalam keadaan terduduk

PADANG TERAP, 15 Februari- Seekor gajah betina ditemui mati di Jalan Empangan Pedu, dekat Kampung Pinang, di sini pada pagi Selasa.Gajah itu dijumpai oleh penduduk kampung yang keluar menoreh getah sebelum menghubungi Jabatan Perlindungan Hidupan Liar dan Taman Negara (Perhilitan) pada kira-kira 8.30 pagi untuk tindakan lanjut.Ketua Polis Daerah,Deputi Superintendan Mulkiaman Manzar berkata , tiada kesan kecederaan ditemui pada gajah berkenaan."Pihak Perhilitan sedang menunggu pakar forensik membuat pemeriksaan lanjut bagi mendapatkan punca dan sebab sebenar gajah berkenaan mati kerana setakat ini belum dapat dipastikan apakah sebab kematian gajah ini kerana tiada kesan kecederaan seperti ditembak atau luka-luka yang lain," katanya kepada pemberita selepas meninjau lokasi penemuan gajah berkenaan.Sementara itu, Pengarah Perhilitan Kedah Jamalun Nasir Ibrahim berkata setakat ini pihaknya belum mempunyai maklumat terperinci mengenai punca kematian gajah berkenaan."Setakat ini tiada maklumat yang boleh saya bagi. Saya pun (perlu) tunggu keputusan dari pasukan forensik yang datang dari ibu pejabat (Jabatan Perhilitan Kuala Lumpur) untuk bedah siasat (punca kematian gajah ini),” katanya. Seorang penduduk kampung Shazwan Ismail, 25, berkata dia dimaklumkan mengenai kejadian itu oleh penduduk lain yang terserempak dengan gajah berkenaan semasa keluar menoreh getah pada kira-kira 7.30 pagi tadi."Apabila sampai (di lokasi kejadian), saya dapati gajah ini dalam keadaan terduduk, apabila diamati, terdapat kesan darah bersama najisnya yang berkemungkinan gajah betina ini termakan racun atau baja tanaman kebun."Penduduk kampung pernah melihat sekumpulan tujuh ekor gajah berkeliaran di kawasan kebun getah mereka dan saya dan mungkin ia salah seekor daripada sekawan gajah berkenaan," katanya.


Mohamed Khairuzzaman peroleh perintah tangguh sementara dihantar pulang ke Bangladesh

KUALA LUMPUR, 15 Februari - Mahkamah Tinggi di sini membenarkan permohonan bekas Pesuruhjaya Tinggi Bangladesh ke Malaysia Mohamed Khairuzzaman untuk mendapatkan perintah penggantungan sementara bagi menghalang kerajaan Malaysia menghantarnya pulang ke negara asal.Hakim Mohamed Zaini Mazlan membenarkan permohonan Mohamed Khairuzzaman selaku pemohon, sementara menunggu permohonan habeas corpus (penahanan salah) difailkannya bagi mencabar penahanannya oleh pihak berkuasa Malaysia diputuskan oleh Mahkamah Tinggi.Terdahulu, peguam Edmund Bon yang mewakili Mohamed Khairuzzaman berkata perintah penggantungan sementara itu perlu dibenarkan kerana terdapat risiko anak guamnya akan dihantar pulang pada bila-bila masa sebelum permohonan habeas corpus didengar pada 20 Mei ini.Prosiding hari ini turut dihadiri Timbalan Pendakwa Raya Wong Siew Mun bertindak bagi pihak kerajaan Malaysia, Menteri Dalam Negeri dan Ketua Pengarah Imigresen selaku responden.Pada 10 Feb lepas, Menteri Dalam Negeri Datuk Seri Hamzah Zainudin mengesahkan Mohamed Khairuzzaman kini ditahan pihak berkuasa negara ini.Beliau yang tidak mendedahkan tangkapan itu dibuat atas kesalahan apa, berkata tindakan berkenaan diambil mengikut prosedur perundangan sedia ada.Menurut laporan media, Mohamed Khairuzzaman, 70, yang dilaporkan tinggal di Malaysia sebagai pelarian ditahan di rumahnya di Ampang pada 9 Feb lepas dan dijangka dihantar ke Bangladesh. Mohamed Khairuzzaman merupakan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).- BERNAMA


Kerajaan setuju lulus peruntukan tambahan RM200 juta bantu usahawan mikro terjejas banjir dan COVID-19

JOHOR BAHRU, 15 Februari- Kerajaan bersetuju meluluskan peruntukan tambahan RM200 juta lagi menerusi Skim Pembiayaan Informal (SPIN) bagi membantu usahawan mikro yang terjejas akibat COVID-19 dan banjir di negara ini.  Ini menjadikan keseluruhan bantuan SPIN berjumlah RM400 juta, yang akan mula dibayar bulan depan. Menteri Pembangunan Usahawan dan Koperasi (MEDAC), Tan Sri Noh Omar berkata, bantuan tersebut memberi manfaat kepada 13,600 usahawan terkesan.  "Bukan sahaja membantu usahawan yang terkesan akibat COVID-19, tetapi juga usahawan yang terjejas banjir dan Perdana Menteri mengumumkan bahawa usahawan yang terlibat, usahawan mikro yang terlibat dalam banjir akan diberi secara sekali bayar RM3,000 kemudian usahawan IKS terlibat banjir akan diberikan pinjaman maksimum RM100,000 tanpa cagaran serta moratorium selama satu tahun," kata Noh.

(Tan Sri Noh menyampaikan sumbangan peralatan sekolah kepada 200 pelajar menerusi Program Kembali Ke Sekolah Uda Holding Berhad)

Fokus bantuan tertumpu kepada peniaga kecil yang tidak berdaftar dengan suruhanjaya syarikat Malaysia (SSM), tidak memiliki lesen perniagaan daripada pihak berkuasa tempatan (PBT) dan mereka yang berniaga di rumah.  Beliau berkata demikian selepas penyerahan peralatan sekolah kepada 200 pelajar di sekitar Johor Bahru menerusi Program Kembali Ke Sekolah Uda Holding Berhad.


19 PATI dicekup hasil intipan polis di Kawasan Perindustrian Bukit Kayu Hitam.

ALOR SETAR, 15 Februari- 19 lelaki berusia 20 hingga 43 tahun; Pendatang Asing Tanpa Izin (PATI) ditahan polis di kilometer 45, Lebuhraya Utara Selatan berdekatan Alor Setar, Jumaat lalu.Turut ditahan, seorang lelaki berusia 38 tahun, pemandu van dan disyaki menjalankan aktiviti penyeludupan migran. Ketua Polis Daerah Kota Setar, ACP Ahmad Shukri Mat Akhir berkata pada kejadian itu, sepasukan polis ronda cegah jenayah, membuat intipan di Kawasan Perindustrian Bukit Kayu Hitam.  Semasa intipan dijalankan, sebuah van dalam keadaan mencurigakan berhenti di tepi jalan dan kelihatan beberapa orang dipercayai warga asing muncul dari kawasan semak dalam keadaan tergesa-gesa masuk ke van tersebut.  Van itu kemudiannya memecut laju ke arah jalan besar yang menghubungkan Lebuhraya Utara Selatan menuju ke arah selatan.  Hasil soal siasat, kesemua PATI gagal mengemukakan sebarang dokumen perjalanan diri yang sah memasuki Malaysia.  Pemandu van direman bawah Seksyen 4(5) Akta Kesalahan Keselamatan (Langkah-Langkah khas) 2012 bermula 12 Februari lalu sehingga 12 Mac depan. Manakala kesemua suspek warganegara Myanmar direman mengikut Seksyen 51(1)(5)(b) Imigresen 1959/63 bermula 12 Februari lalu sehingga 26 Februari ini.  Kes disiasat bawah Seksyen 26A Akta Antipemerdagangan Orang dan Antipenyeludupan Migran 2007 (Akta 670).


Banjir di Raub, tiga PPS dibuka

RAUB, 15 Februari- Tiga Pusat Pemindahan Sementara (PPS) dibuka susulan kejadian banjir kilat yang melanda beberapa kawasan di daerah Raub, PahangIa bagi menempatkan 42 orang penduduk terjejas daripada 13 keluarga.Penguasa Bomba dan Penyelamat Pahang Zon 3 Raub, Shahrulnizam Nasir berkata, kejadian berlaku susulan hujan lebat sejak petang semalam.  Menurutnya, operasi menyelamat mula dilakukan seawal pukul 1.40 pagi melibatkan Kampung Kuala Semantan, Kampung Batu Malim dan Kampung Ulu Sungai.  "Tiga PPS dibuka ialah PPS Balai Raya Kampung Ulu Sungai, Masjid Jamek Kuala Semantan dan Pusat Kegiatan Wanita Batu Malim. PPS Masjid Jamek Kuala Semantan menempatkan 17 orang, PPS Kegiatan Wanita Batu Malim ,lapan orang dan PPS kg Ulu Sungai pula,17 orang," katanya.Tambah Shahrulnizam, paras air Sungai Lipis mencatatkan bacaan 115.40 meter, melepasi paras bahaya iaitu 114.80 meter.  Limpahan akan berlaku di bahagian hilir Sungai Lipis berikutan hujan masih berterusan.


Pembayaran sagu hati tangguh umrah hanya melalui akaun simpanan Tabung Haji

MELAKA, 15 Februari- Jemaah yang terpaksa membatalkan ibadah umrah dan masih belum membuka akaun simpanan Tabung Haji diminta untuk berbuat demikian dalam kadar segera sebelum 18 Februari ini bagi tujuan pembayaran sagu hati akibat pembatalan itu.  Menteri di Jabatan Perdana Menteri (Hal Ehwal Agama) Datuk Idris Ahmad berkata, bagaimanapun sekiranya masih ramai yang belum berbuat demikian, tempoh pembukaan akaun tersebut akan dilanjutkan sehingga Mac depan. Jelasnya, ia berikutan tiada kaedah lain akan digunakan untuk menyalurkan sagu hati tersebut dan hanya melalui akaun simpanan Tabung Haji sahaja.  Katanya, setakat ini hampir seribu jemaah daripada 8,027 jemaah yang membatalkan ibadah umrah mereka masih belum membuka akaun berkenaan.  "Saya telah mengarahkan kepada pihak perhubungan awam Tabung Haji supaya memaklumkan semua pejabat cawangan jika ada dalam kalangan jemaah yang hendak membuka akaun,"kata Idris.Beliau berkata demikian pada majlis Multaqa Murabbi Ummah peringkat negeri Melaka di Auditorium Masjid Al Azim, Melaka.  Sebelum ini, beliau berkata sagu hati sebanyak RM1,671 seorang bakal dikreditkan terus ke dalam akaun simpanan Tabung Haji.  Usaha itu dilaksanakan ekoran penggantungan semula perjalanan penerbangan pesawat untuk semua urusan ibadah umrah selama sebulan yang baru berakhir ditarik balik pada 7 Februari lalu.


Pencemaran Sungai Bukit Selambau, Menteri KASA arah siasatan terperinci

BUKIT SELAMBAU, 15 Februari- Jabatan Alam Sekitar, JAS Kedah diarah melakukan siasatan terperinci terhadap dakwaan berlaku pencemaran Sungai Bukit Selambau.Isu berkenaan dibangkitkan oleh orang awam di laman sosial Facebook, hari ini.Menteri Alam Sekitar dan Air, Datuk Seri Tuan Ibrahim Tuan Man dalam kenyataan ringkas berkata, JAS Kedah akan melakukan siasatan segera berhubung aduan tersebut. Berdasarkan rakaman video yang tular, air sungai Bukit Selambau telah bertukar warna menjadi kemerah-merahan berbanding biasa. Perubahan tersebut dikatakan dikesan sejak beberapa hari lalu.


Modal insan cemerlang usaha bersama semua pihak - Raja Muda Perlis

KANGAR, 15 Februari- Raja Muda Perlis, Tuanku Syed Faizuddin Putra Jamalullail bertitah semua pihak perlu bersama-sama tampil merancang tindakan yang efektif dalam melahirkan insan cemerlang dalam kalangan rakyat negeri ini.Usaha bagi melahirkan modal insan cemerlang dan kompeten merupakan aspek yang amat penting terutamanya dalam kalangan remaja kerana mereka adalah tonggak kepimpinan pembangunan negara.  Dalam konteks ini, modal insan yang cemerlang memerlukan ciri-ciri murni iaitu berintelek, berakhlak mulia, kreatif dan kritis, sihat serta memiliki ciri-ciri kepimpinan yang tinggi.  Demikian titah baginda ketika merasmikan projek peningkatan sosio ekonomi usahawan asnaf Majlis Agama Islam dan Adat Istiadat Melayu Perlis (MAIPs) berupa perniagaan membalut kerusi semua jenis kenderaan di Naim Cushion Design, Kangar.  Tuanku Syed Faizuddin amat berharap agar seluruh rakyat akan terus berusaha, cekal dan tabah dalam mengharungi ketidaktentuan dunia hari ini akibat COVID-19 yang turut memberi kesan terhadap dunia pendidikan serta memastikan anak-anak bangsa tidak ketinggalan dalam memperolehi ilmu pengetahuan.


Citrawarna Keluarga Malaysia bakal berlangsung 24-27 Februari ini

KUALA LUMPUR, 15 Februari- 'Temasya Kepelbagaian Budaya' menjadi tema penganjuran program Citrawarna Keluarga Malaysia tahun ini.Menteri Pelancongan, Seni dan Budaya, Datuk Seri Nancy Shukri berkata tema itu diangkat sebagai lambang perpaduan masyarakat majmuk serta mempamerkan keunikan budaya.Katanya, selaras situasi pandemik, pematuhan SOP amat dititikberatkan dalam penganjuran program itu bagi terus mengekang penularan COVID-19."SOP pun telah disusun atur untuk dipatuhi, kita bekerjasama dengan agensi di Sarawak untuk penganjuran Citrawarna kali ini. Kita akan lihat satu projek menjadi kayu pengukur aktiviti-aktiviti lain di tempat lain di negara kita ini," katanya dalam temu bual bersama RTM.Citrawarna Keluarga Malaysia bakal berlangsung 24 hingga 27 Februari ini di Waterfront, Kuching, Sarawak.Dalam pada itu, Hari Kraf Kebangsaan diadakan pada 23 Februari hingga 7 Mac di Kompleks Kraf, Kuala Lumpur.Sementara itu, Nancy turut berkata kejayaan projek Rintis Gelembung Pelancongan Domestik dan Antarabangsa Langkawi memberi inspirasi kepada penganjuran 'Citrawarna Keluarga Malaysia'.Setakat ini, 720,000 pelancong domestik dan antarabangsa telah berkunjung ke Langkawi.Jelasnya, penganjuran kedua-dua program tersebut menjadi penanda aras untuk kerajaan membuka semula sempadan negara secara berperingkat.Bagaimanapun, pelbagai faktor perlu diteliti sebelum Malaysia bersedia membuka pintu sempadan antarabangsa."Persempadan negara akan dibuka, mungkin sebelum April ini. Kita nak lihat bagaimana prestasi negara kita, respons dengan aktiviti negara. Langkawi telah menjadi model berjaya dalam negara kita," katanya.


APMM diharap terus komited,pastikan keselamatan zon maritim negara terpelihara -PM

PUTRAJAYA, 15 Februari - Agensi Penguatkuasaan Maritim Malaysia (APMM) mempunyai peranan besar dalam menguatkuasakan undang-undang serta menerajui operasi mencari dan menyelamat di zon maritim negara.Perdana Menteri, Datuk Seri Ismail Sabri Yaakob berharap sebagai sebuah agensi penguatkuasaan barisan hadapan perairan negara, APMM akan terus komited bagi memastikan keselamatan zon maritim negara terus terpelihara."Saya percaya APMM komited dan serius melaksanakan tanggungjawab dan amanah bagi memastikan perairan negara sentiasa selamat, aman dan sejahtera."Harapan saya, maritim Malaysia kekal cemerlang demi keselamatan dan kesejahteraan Keluarga Malaysia," katanya sempena ulang tahun APMM ke-17.


Klinik pusaka, tangani isu tuntutan harta pusaka

SIK, 15 Februari - Kementerian Tenaga Dan Sumber Asli (KeTSA) melancarkan program klinik penyelesaian tunggakan kes pusaka bagi menangani isu tuntutan dan penyelesaian berkait harta pusaka.Menterinya, Datuk Seri Takiyuddin Hassan berkata Ia bertujuan memberi nasihat dan penerangan mengenai kaedah pengurusan harta pusaka kepada pelanggan dan orang awam."Kita guna pegawai tadbir tanah di negeri, kita juga gunakan pegawai petempatan yang boleh diwartakan sebagai pegawai penyelesai pusaka."Dan kita akan buat di banyak tempat bukan sahaja di pejabat tanah, di pejabat penghulu pun akan jadi tempat perbicaraan pusaka, ini untuk memudahkan rakyat," katanya. Tambahnya, sebanyak RM70 bilion nilai harta pusaka masih tidak diselesaikan atau dituntut dan kebanyakannya dimiliki oleh Bumiputera.


MEDAC sasar 10 peratus lagi koperasi masjid ditubuhkan menjelang hujung tahun ini

JOHOR BAHRU, 14 Februari - Kementerian Pembangunan Usahawan Dan Koperasi (MEDAC) menyasarkan 10 peratus atau 300 lagi koperasi masjid dapat ditubuhkan di seluruh negara menjelang hujung tahun ini.

Ketika ini hanya 454 buah masjid mempunyai koperasi daripada 6,453 buah masjid di negara ini. Menterinya, Tan Sri Noh Omar berkata fungsi masjid bukan hanya sebagai tempat beribadah malah tempat pembangunan ekonomi ummah."Apa juga perancangan dengan Kementerian Pertanian Dan Industri Makanan, kita perlu bekerjasama seperti beberapa program koperasi pertanian, di masjid ini pun dimaklumkan Jabatan Pertanian juga turut memberikan sumbangan dan juga bimbingan di bawah Suruhanjaya Koperasi Malaysia (SKM), sudah tentulah kita akan bekerjasama dengan Jabatan Pertanian dan kemungkinan kita boleh kongsi modal bersama", katanya selepas melancarkan Koperasi Kariah Masjid Impian Emas, Skudai, di sini. Menurut beliau, MEDAC juga berhasrat melabur dalam industri tanaman jagung dan akan bekerjasama dengan Jabatan Pertanian di peringkat negeri untuk melaksanakan usaha berkenaan.


COVID-19: Penganjuran SAU dinilai semula, ikut saranan MKN

TAIPING,14 Februari- Penganjuran Perhimpunan Santai Anak Utara (SAU) 2022 yang dijangka berlangsung Sabtu ini mungkin ditangguhkan berikutan peningkatan kes COVID-19. Ketua Polis Perak, Datuk Mior Faridalathrash Wahid berkata, polis menunggu keputusan Majlis Keselamatan Negara (MKN) negeri berhubung penganjuran SAU itu yang akan berlangsung di Bukit Merah Laketown Resort.Beliau berkata, program berkenaan yang dijangka melibatkan puluhan ribu peserta itu akan dikaji semula selepas mengambil kira situasi semasa Covid-19 yang semakin meningkat."Saya difahamkan permohonan telah diluluskan MKN sebelum ini namun, statistik terkini menunjukkan kadar jangkitan Covid-19 meningkat bukan sahaja di Perak tetapi di seluruh negara."Bagaimanapun saya juga difahamkan pengarah MKN akan buat kajian semula sama ada perlu diteruskan atau ditangguhkan program itu," katanya kepada pemberita di Ibu Pejabat Polis Daerah (IPD) Taiping di sini pada Isnin.Mior Faridalathrash berkata, polis akan bersiap sedia memastikan program tersebut dilaksanakan mengikut prosedur operasi standard (SOP) sekiranya dibenarkan."Saya yakin pihak penganjur akan menilai semula program tersebut dengan keadaan jangkitan COVID-19 yang semakin meningkat dari hari ke hari dalam tempoh beberapa hari ini, jadi saya yakin atas nasihat dan saranan daripada MKN program tersebut tidak akan diteruskan."Tetapi kalau mereka gunakan kelulusan pertama untuk teruskan program itu, kita akan memantau dan pastikan program tersebut dilaksanakan SOP yang lebih ketat," katanya.


Insentif pengecualian LKM bagi kenderaan elektrik dan OKU

PUTRAJAYA, 14 Februari - Kementerian Pengangkutan melalui Jabatan Pengangkutan Jalan (JPJ) akan menawarkan pemberian insentif Pengecualian Bayaran Fi Lesen Kenderaan Motor (LKM) sepenuhnya untuk kenderaan motor elektrik (EV) dan kenderaan motor untuk Orang Kurang Upaya (OKU).Menteri Pengangkutan Datuk Seri Dr Wee Ka Siong dalam kenyataan hari ini berkata kenderaan motor elektrik akan menikmati pengecualian itu bermula 1 Januari 2022 hingga 31 Disember 2025.“Pengecualian fi LKM hanya diberikan kepada kenderaan EV sama ada dikuasakan oleh bateri atau ‘fuel cell’ (sel bahan api),” katanya dan menambah permohonan untuk pengecualian itu akan bermula esok (15 Februari).Wee berkata pengecualian itu tidak terpakai untuk kenderaan hibrid yang masih mempunyai enjin pembakaran dalaman sama ada dengan sumber petrol atau diesel.Mengenai kenderaan motor milik OKU, Wee berkata pengecualian fi LKM sepenuhnya hanya terpakai kepada kenderaan motor yang telah diubah suai khas untuk kegunaan OKU.Bagi kenderaan motor yang tidak diubah suai, Wee berkata pengecualian hanya diberikan kepada Kenderaan Pemasangan Tempatan (CKD) dan kereta nasional. “Kenderaan motor terbabit yang layak hendaklah didaftarkan dan dilesenkan atas nama individu OKU berkaitan dan OKU hendaklah berdaftar serta mempunyai kad OKU yang dikeluarkan oleh Jabatan Kebajikan Masyarakat (JKM),” katanya.Beliau berkata pengecualian juga dipanjangkan kepada kenderaan motor yang didaftarkan dan dimiliki oleh ibu bapa atau penjaga berdaftar dan mempunyai anak OKU serta suami atau isteri yang mempunyai pasangan OKU, dengan syarat OKU terbabit juga telah berdaftar dengan JKM.Permohonan bagi pengecualian itu akan bermula pada 15 Mac 2022.Wee berkata mana-mana pemilik kenderaan yang layak dengan pengecualian berkenaan dan telah memiliki lesen kenderaan motor sama ada baharu atau diperbaharui selepas 1 Jan 2022, iaitu sebelum tarikh permohonan bagi kedua-dua pengecualian itu dimulakan, boleh menyerahkan semula LKM mereka ke kaunter JPJ dan berhak dibayar dengan rebat.“Pemilik kenderaan atau wakil boleh hadir dan menyerahkan balik LKM tersebut dan berhak dibayar dengan cara rebat apa-apa amaun sebagaimana ditetapkan. Seterusnya, pemilik kenderaan atau wakil boleh memohon bagi mendapatkan pengecualian LKM semula ke atas kenderaan mereka,” katanya.Menteri Kewangan Tengku Datuk Seri Zafrul Tengku Abdul Aziz ketika membentangkan Belanjawan 2022 Oktober tahun lepas, mengumumkan bahawa kerajaan akan membayar sepenuhnya Lesen Kenderaan Motor bagi semua kenderaan persendirian milik OKU.EV juga mendapat rangsangan daripada pelbagai pengecualian menerusi Belanjawan 2022 termasuk pengecualian penuh duti import, duti eksais, cukai jualan dan 100 peratus pengecualian cukai jalan. -BERNAMA


Kamera badan: Cuepacs sambut baik, saran kaji nilai tambah sebelum dilaksana

KUALA LUMPUR, 14 Februari- Kongres Kesatuan Pekerja-Pekerja Di Dalam Perkhidmatan Awam (Cuepacs) menyambut baik langkah melaksanakan penggunaan kamera badan kepada pegawai penguatkuasa seperti polis, Jabatan Pengangkutan Awam (JPJ), Kastam dan Jabatan Imigresen Presiden Cuepacs, Datuk Adnan Mat berkata, penggunaan kamera badan berkenaan mampu meningkatkan lagi kepercayaan masyarakat awam kepada perkhidmatan penguatkuasaan oleh agensi kerajaan.

“Selain menyelesaikan isu integriti, ia juga boleh melindungi anggota penguat kuasa daripada menjadi mangsa penganiayaan apabila dituduh tanpa sebarang bukti yang kukuh“Tambahan pula zaman media sosial membolehkan orang ramai merekod video dan menyebarkan tanpa mendapatkan pengesahan kebenarannya terlebih dahulu,” katanya dalam satu kenyataan pada Isnin.Tambah Adnan lagi, melalui penggunaan kamera badan ini ia sedikit sebanyak melindungi anggota penguat kuasa daripada tuduhan bersifat berat sebelah atau bukti daripada sebelah pihak sahaja.“Selain itu, penggunaan kamera badan juga boleh memaparkan aspek positif dalam tugasan yang dilakukan sekali gus meningkatkan keyakinan awam,” tegasnya.Beliau berkata, tiada lagi isu yang boleh dijadikan alasan oleh orang awam untuk menafikan apa jua tindakan mereka yang bertentangan undang-undang negara."Dengan adanya media sosial yang membolehkan orang ramai merakam video dan menyebarkannya tanpa sebarang pihak yang boleh mengesahkan kesahihannya."Selain mengatasi isu integriti, ia juga boleh melindungi anggota penguatkuasa daripada menjadi mangsa penganiayaan apabila dituduh tanpa sebarang bukti yang kukuh," katanya.Dalam pada itu, mengulas lanjut, Adnan mahu kajian secara terperinci dilakukan sebelum penggunaan kamera badan dilaksanakan oleh agensi penguatkuasaan terlibat.Adnan berkata langkah itu perlu agar pelaksanaan berkenaan memberikan nilai tambah yang tinggi dalam penggunaannya.Menurutnya, Cuepacs juga memohon supaya penggunaan kamera badan yang dibekalkan hendaklah berkualiti tinggi, ringan dan bersesuaian dengan prosedur operasi standard (SOP) yang efektif supaya pegawai dan anggota yang menggunakan lebih selesa dan membantu mencapai objektif yang ditetapkan.“Cuepacs mencadangkan kamera badan digunakan dibuat kajian keberkesanannya terlebih dahulu untuk suatu tempoh yang sesuai, sebelum diperluaskan kepada semua pegawai dan anggota terlibat bagi memastikan penggunaannya memberikan impak tertinggi kepada peningkatan Integriti dan reputasi agensi penguatkuasaan berkenaan,” Malah katanya, langkah melaksanakan penggunaan kamera badan kepada pegawai penguat kuasa seperti polis, Jabatan Pengangkutan Awam (JPJ), Kastam dan Jabatan Imigresen mampu meningkatkan lagi kepercayaan masyarakat awam kepada perkhidmatan penguatkuasaan oleh agensi kerajaan.“Selain menyelesaikan isu integriti, ia juga boleh melindungi anggota penguat kuasa daripada menjadi mangsa penganiayaan apabila dituduh tanpa sebarang bukti yang kukuh.“Dengan wujudnya media sosial membolehkan orang ramai merakam video dan menyebarkannya tanpa sebarang pihak yang boleh mengesahkan kebenarannya," katanya.Sebelum ini pemasangan Jabatan Kastam Diraja Malaysia (JKDM) mengumumkan akan melaksanakan pemasangan kamera badan melibatkan anggota dan penguat kuasa pada Jun tahun ini.


Kos haji tahun 2022 bergantung kepada kuota jemaah diluluskan Arab Saudi

KUALA LUMPUR, 14 Februari - Kerajaan masih menunggu keputusan Arab Saudi berhubung kos sebenar ibadah haji yang perlu dibayar oleh jemaah tahun ini.

Menteri Di Jabatan Perdana Menteri (Hal Ehwal Agama), Datuk Idris Ahmad berkata, kos tersebut akan diketahui setelah Kementerian Haji Dan Umrah Arab Saudi mengadakan mesyuarat lanjut bagi memutuskan jumlah kuota jemaah setiap negara.  "Kita faham bahawa pihak Arab Saudi tahun ini Cukai Nilai Ditambah (VAT) naik daripada 5% kepada 15% dan juga bilik hotelnya dulu boleh duduk enam hingga tujuh orang kali dan kali ini dengan SOP COVID-19 ini mungkin kurang (untuk menginap), itu semua kita ambil kira, walaubagaimanapun kita nak pastikan situasi menang-menang itu ada," katanya selepas merasmikan Majlis Penyerahan Perdana Program Mobiliti Tabung Haji (TH), di sini.  Sebelum ini, Malaysia mendapat kuota 30,000 jemaah haji setiap tahun.  Selain itu, bantuan kewangan haji tahun ini tetap akan diteruskan namun jumlahnya bergantung kepada Prosedur Operasi Standard (SOP) terkini kerana dijangka berlaku kenaikan kos.  Idris turut memaklumkan sistem penggiliran jemaah haji akan dikekalkan dengan memberi keutamaan kepada jemaah tahun 2020 dan 2021 yang tidak dapat menunaikan Rukun Islam kelima itu.  Sementara itu, TH menyalurkan sumbangan bantuan berupa 25 buah van serbaguna bernilai RM2.3 juta kepada rumah kebajikan dan persatuan terpilih seluruh negara menerusi program Mobiliti TH.Ia merupakan salah satu program Zakat TH bagi kemudahan pengangkutan komuniti, pertubuhan amal kebajikan dan masjid.


KPLB sasar capai 90 KPI bagi tahun 2022

PUTRAJAYA, 14 Februari - Kementerian Pembangunan Luar Bandar (KPLB) meletakkan sasaran untuk mencapai 90 Petunjuk Prestasi Utama (KPI) bagi tahun 2022.Menurut Menterinya, Datuk Seri Mahdzir Khalid, KPI yang ditetapkan itu berteraskan Dasar Pembangunan Luar Bandar (DPLB) 2030."Program-program yang telah dipilih sebagai KPI bagi tahun 2022 ini, sebahagiannya adalah program baharu dan ada juga program yang sememangnya telahpun kita laksanakan pada tahun-tahun sebelum ini.Walaupun program tersebut telah dilaksanakan, tetapi fokus kita pada tahun 2022 ini adalah kepada hasil dan impak kepada masyarakat luar bandar dan Orang Asli", katanya dalam satu kenyataan kepada media hari ini.Kata putus bagi penetapan sasaran KPI itu dicapai menerusi satu resolusi khas hasil Mesyuarat Hala Tuju Strategik Kementerian Pembangunan Luar Bandar Tahun 2022 yang berlangsung pada 9-11 Februari lalu di Teluk Bahang, Pulau Pinang.Jelas Mahdzir, 90 program KPI yang dipilih adalah mewakili lapan teras utama DPLB.Ia merangkumi teras Modal Insan, Keusahawanan, Ekonomi, Prasarana, Sistem Penyampaian, Perumahan dan Pembangunan Wilayah serta teras Belia dan Wanita.Dengan pencapaian KPI itu juga bakal memberi manfaat kepada 950,000 masyarakat di luar bandar dan Orang Asli di seluruh negara. "Kita kini berada dalam era kepantasan media sosial di mana segala masalah rakyat disebarkan menerusinya dan memerlukan tindakan segera daripada Kementerian.Justeru KPLB perlu mempunyai dimensi baharu dan merancang pelaksanaan kaedah baharu bagi merealisasikan proses tersebut supaya rakyat dapat menerima manfaat yang dijanjikan oleh kerajaan."KPLB juga jelas Mahdzir, akan memberi penekanan kepada mencari kaedah penyelesaian untuk menyegerakan pelaksanaan projek luar bandar mengikut tempoh masa yang ditetapkan.Selain memberi fokus kepada pengukuhan kerjasama strategik dengan pihak berkepentingan agar segala sumber dan tenaga dapat dioptimumkan untuk mempercepatkan proses transformasi luar bandar.Mesyuarat Hala Tuju Strategik KPLB turut bersetuju meletakkan batu asas pembentukan Kampung Sejahtera, satu inisiatif terbaharu kementerian itu untuk program transformasi kampung."Bagi merealisasikan konsep Kampung Sejahtera ini, program-program di bawah semua sektor dan agensi KPLB perlu dilihat secara holistik.Saya amat yakin dan percaya dengan komitmen daripada seluruh keluarga besar KPLB, usaha kita membangunkan kawasan luar bandar di seluruh negara akan menjadi kenyataan yang akan memberi kemudahan kepada generasi masa hadapan," kata Mahdzir.


Tujuh agenda PSSN pertingkat sistem statistik Malaysia

SHAH ALAM, 14 Februari - Tujuh agenda Pengukuhan Sistem Statistik Negara (PSSN) digariskan dalam usaha mempertingkat sistem statistik Malaysia sedia ada.

Menurut Menteri di Jabatan Perdana Menteri (Ekonomi), Datuk Sri Mustapa Mohamed, antara langkah paling penting diambil ialah penubuhan badan penasihat tertinggi statistik negara iaitu Majlis Statistik dan Data Negara.

"Majlis ini berperanan dan bertanggungjawab untuk memberi panduan dan hala tuju dalam memantapkan sistem statistik negara. Mesyuarat pertama majlis ini telah diadakan pada 27 Januari dipengerusikan oleh Perdana Menteri.

"Banci dilaksanakan untuk mendapatkan stok dan profil penduduk perumahan yang komprehensif dan terperinci sehingga ke peringkat geografi terkecil sebagai penanda aras ciri-ciri demografi dan sosioekonomi penduduk," kata Mustapa ketika berucap di Majlis Pelancaran Laporan Penemuan Utama Banci Penduduk dan Perumahan Malaysia 2020, di sini.

Tambahnya Ketua Pegawai Data (CDO) akan dilantik dengan penugasan semula pegawai di setiap kementerian, jabatan dn agensi persekutuan serta negeri termasuk menubuhkan sebuah pusat analitik data raya negara.


RTM laksana 35 daripada 43 program, kerjasama 10 agensi

KUALA LUMPUR, 14 Februari- Seiring dengan dasar Kementerian Komunikasi dan Multimedia (KKMM) dalam penyampaian maklumat kerajaan, RTM akan mengetuai "Kluster Penyiaran" bersama-sama 10 agensi lain di bawahnya.Menurut Ketua Pengarah Penyiaran, Datuk Che Roslan Che Daud, sebanyak 43 program dikenal pasti dengan 35 daripadanya akan dilaksanakan oleh RTM.Dalam pada itu, RTM dengan kerjasama Jabatan Pertahanan Awam akan menubuhkan Pasukan Tindak Balas Kecemasan atau CDERT-RTM untuk pelaporan kejadian bencana.Ia akan dilancarkan pada 1 April depan sempena Hari RTM.Sementara itu, pada Majlis Perhimpunan Bulanan RTM pagi tadi, beliau turut menyampaikan sumbangan kepada kakitangan RTM yang terjejas akibat banjir pada tahun lalu.


Penduduk Malaysia bertambah 1.7% dalam tempoh sedekad - PM

SHAH ALAM, 14 Februari - Penduduk Malaysia berjumlah 32.4 juta orang dengan Purata Kadar Pertumbuhan Tahunan (CAGR) penduduk 1.7% dalam tempoh 10 tahun.Demikian antara penemuan utama Banci Penduduk dan Perumahan 2020 yang diumumkan Perdana Menteri, Datuk Seri Ismail Sabri hari ini."Dari segi tempat kediaman, sebanyak 9.6 juta telah dibanci.Terdapat 8.2 juta isi rumah dengan purata saiz isi rumah persendirian sebanyak 3.8. "Penduduk mengikut kewarganegaraan menunjukkan 91.7% (29.8 juta orang) adalah warganegara. Manakala 8.3% (2.7 juta orang) bukan warganegara," katanya."Daripada 32.4 juta penduduk yang telah dibanci, 52.3% ialah lelaki manakala 47.7% perempuan. Nisbah jantina ialah 110 lelaki berbanding 100 wanita," kata Ismail Sabri.Bagi statistik mengikut etnik, penduduk Bumiputera mencatatkan peratusan tertinggi sebanyak 69.4% diikuti etnik Cina 23.2%, India 6.7% dan lain-lain 0.7%.Dari segi kumpulan umur pula, 6.8% penduduk adalah berumur 65 tahun dan ke atas, 69.3% dalam kategori umur bekerja iaitu 15 hingga 64 tahun dan bakinya 24% dalam kategori umur muda 0 hingga 14 tahun.Jumlah warga emas iaitu yang berumur 60 tahun ke atas meningkat kepada 10.4% (3.4 juta orang) berbanding pada tahun 2010 ialah 8% (2.2 juta orang)Jumlah penduduk muda bagaimanapun menunjukkan penurunan daripada 27.6% pada 2010 kepada 24% pada 2020.


Dewan masyarakat Kampung Nyabor musnah 70% akibat kebakaran

SRI AMAN, 14 Februari- 70% dewan masyarakat di Kampung Nyabor, Kabong musnah akibat kebakaran yang berlaku awal pagi tadi. Manakala bangunan Tabika yang terletak bersebelahan berjaya diselamatkan daripada kerosakan teruk.Pusat Gerakan Operasi Bomba Sarawak memaklumkan, mereka menerima panggilan kecemasan pada pukul 3:38 pagi dan ketika pasukan bomba sampai di lokasi, api sedang marak.  Kebakaran berjaya dikawal kira-kira pukul 4:54 pagi dan operasi tamat sepenuhnya pukul 6:00 pagi.  Tiada kecederaan dan kemalangan jiwa dilapor berlaku dan punca kebakaran masih disiasat.


Fenomena Wordle: Kini muncul Nerdle, Dordle, Wordle-BTS dan Katapat

KUALA LUMPUR, 14 Februari- Fenomena permainan lima huruf, Wordle yang kini melanda seluruh dunia sudah berkembang kepada 350 variasi permainan.

Ini termasuklah seperti dalam bentuk Matematik serta lebih 90 bahasa termasuk Melayu, Arab, Cina, Jepun dan Perancis, menurut laman web 'Wordles of the World'.

Permainan Wordle versi Melayu, yang dipanggil Katapat juga tidak kurang hebatnya.

Katapat atau gabungan 'kata' dan 'tepat' yang dibangunkan pengaturcara berasal Malaysia, Eugene Low, sedang giat dimainkan di Singapura dan Malaysia.

Dimulakan dalam Bahasa Inggeris, Wordle dicipta oleh jurutera perisian berasal dari Wales berpangkalan di New York, Josh Wardle.

Ia mula ditawarkan kepada orang ramai Oktober tahun lalu dan pada awal November dimainkan oleh sekitar 900 orang.

Bagaimanapun bilangan pemain bagi permainan kata dalam talian secara percuma itu kini dimainkan jutaan orang setiap hari.


PRU Dewan Negeri Johor, lebih 15 nama calon Pemuda BN dicadangkan

JOHOR BAHRU, 14 Februari- Pemuda Barisan Nasional (BN) telah memberi lebih 15 nama calon kepada pucuk pimpinan parti untuk dicadangkan bertanding dalam Pilihan Raya Umum Dewan Negeri Johor. Ketua Pemuda Barisan Nasional, Datuk Dr Asyraf Wajdi Dusuki berkata, calon terdiri daripada golongan berkelayakan, berketrampilan, serta pencapaian akademik dan gerak kerja masyarakat yang baik. UMNO dan BN juga diharap dapat menampilkan calon baharu dan daripada golongan muda, yang mampu menabur khidmat bakti terbaik kepada rakyat. "Pencapaian akademik baik, dari segi gerak kerja dengan masyarakat, bukan hanya bermula sekarang, tetapi mereka sudah pun dikenali dengan masyarakat," beliau berkata demikian selepas melancarkan khidmat penghantaran percuma Pickids di Johor Bahru.  Dalam pada itu, Datuk Dr Asyraf Wajdi memaklumkan, parti itu kini dalam fasa terakhir dalam memuktamadkan manifesto menjelang Pilihan Raya Umum Dewan Negeri.


Langgar SOP penganjur majlis, pemimpin politik dikompaun

KUALA LUMPUR, 14 Februari - Menteri Kesihatan Khairy Jamaluddin mengarahkan pegawai Kementerian Kesihatan Putrajaya untuk mengeluarkan kompaun ke atas penganjur Majlis Pelancaran Briged MIC yang diadakan di Stadium Educity, Iskandar Puteri semalam.

Kompaun dikeluarkan kerana melanggar prosedur operasi standard (SOP) COVID-19.

Turut berdepan tindakan kompaun, Bendahari Agung Barisan Nasional Datuk Seri Hishammuddin Tun Hussein, Pengerusi BN Johor Datuk Hasni Mohammad dan Presiden MIC Tan Sri S.A Vigneswaran.

Perkara itu diumumkan Khairy menerusi akaun Twitter rasmi beliau.

"KKM akan terus memantau SOP sempena PRU Dewan Negeri Johor," katanya.

Ahli Parlimen Rembau itu turut berkongsi pautan sebuah portal yang memuat naik video majlis berkenaan.

Difahamkan, majlis itu bermula pada 5.20 petang dan dianggarkan 3,000 orang hadir ke majlis berkenaan.

Ini kali pertama pemimpin parti politik dan penganjur dikenakan kompaun bersempena PRU Dewan Negeri Johor yang akan diadakan pada 12 Mac.


Dua beradik maut selepas makan sisa makanan dari tong sampah

LANGKAWI, 14 Februari - Dua beradik warga Myanmar maut dipercayai selepas makan sisa makanan dalam tong sampah di Kampung Baru Sungai Tepa, Bukit Malut di sini, petang semalam.Ketua Polis Daerah Langkawi, Asisten Komisioner Shariman Ashari berkata, kedua-dua mangsa dikenali sebagai Nizambudin, 4, dan adiknya, Ngei Jamaludin, 2, dilaporkan meninggal dunia pada 5.40 petang.Katanya, polis menerima maklumat kejadian itu pada 6.15 petang."Siasatan awal mendapati, bapa mangsa yang berumur 36 tahun ternampak dua anaknya berada berhampiran tong sampah dalam keadaan terhuyung-hayang sebelum mengangkat kedua-dua mangsa ke rumah jiran berhampiran."Bapa mangsa mendapati mulut kedua-dua anaknya berbuih dan selang beberapa minit kemudian anaknya sudah tidak bernafas," katanya dalam kenyataan pada Ahad.

Shariman berkata ketika kejadian bapa mangsa keluar bekerja dengan mengambil upah membaiki kelengkapan bot dan melakukan kerja kampung."Mereka tidak mempunyai rumah dan hanya menumpang di rumah jiran di kampung tersebut," katanya.Mayat kedua-dua beradik itu dihantar ke Hospital Sultanah Maliha, Langkawi untuk proses bedah siasat dan kes diklasifikasikan sebagai mati mengejut, katanya.


Draf pekeliling kebenaran guru, petugas KEMAS bergiat aktif aktiviti politik di peringkat akhir

KUALA TERENGGANU, 13 Februari -Draf pekeliling yang membenarkan guru dan petugas Jabatan Kemajuan Masyarakat (KEMAS) melibatkan diri secara aktif dalam aktiviti politik kini di peringkat akhir.

Ketua Setiausaha Negara, Tan Sri Mohd Zuki Ali berkata, pekeliling itu sebagai panduan memastikan mereka tidak melanggar undang-undang sebagai penjawat awam.  Kebenaran bagi penjawat awam lain untuk aktif berpolitik juga sedang diteliti bergantung pada implikasi kepada jabatan masing-masing.  "Tidak adil kalau hanya mengehadkan kepada beberapa jabatan tetapi kita kena lihat juga implikasi daripada apa yang dibenarkan itu.

"Tapi saya jangkakan untuk sementara ini guru KEMAS dibenarkan juga untuk berpolitiklah dan JPA dalam peringkat akhir mengeluarkan pekeliling sebagai garis panduan," kata Mohd Zuki semasa melancarkan Majlis Tandatangan Pembangunan Pelan Strategik Pendigitalan Pejabatan Setiausaha Kerajaan Negeri Kuala Terengganu di sini.


Industri pembuatan kapal, bot disaran manfaatkan inisiatif kerajaan

KLEBANG, 13 Februari - Penggiat industri pembuatan kapal dan bot di seluruh negara disaran memanfaatkan kemudahan dan inisiatif yang telah disediakan kerajaan dalam mengembangkan lagi perniagaan mereka. Timbalan Menteri Perdagangan Antarabangsa dan Industri (MITI), Datuk Lim Ban Hong berkata, industri tersebut mempunyai potensi untuk diperluas bukan sahaja dalam pasaran domestik malah antarabangsa. Kapal dan bot diperlukan pelbagai industri seperti industri perikanan, pengangkutan logistik dan sebagainya termasuklah pengurusan bencana. Oleh itu katanya, semua syarikat berkaitan perlu peka terhadap inisiatif yang diperkenalkan kerajaan melalui pelbagai kementerian terutama MITI.  "Jadi memandangkan mereka mempunyai kepakaran dalam menghasilkan bot dan juga kapal maka saya galakkan mereka untuk mengembangkan perniagaan mereka bermula dengan bukan sahaj fokus dalam negeri tetapi fokus mereka kepada pasaran-pasaran sedia ada dan kita memang ada kemudahan yang sedia ada untuk membantu PKS bukan sahaja dalam industri pembuatan kapal dan bot tetapi juga untuk industri-industri yang lain untuk kembangkan untuk lariskan produk mereka ke pasaran luar negara," kata Lim ketika mengiringi Ketua Menteri Melaka, Datuk Seri Sulaiman Md Ali merasmikan majlis pelancaran Kilang Explorer, Composite di Pulau Gadong. Dalam pada itu Lim berkata, bawah Rancangan Malaysia Ke-12 (RMKe-12) beberapa industri menjadi fokus untuk dikembangkan termasuklah aeroangkasa, ekonomi digital, ekonomi hijau dan sebagainya.


Anak bongsu Khairy Jamaluddin terima suntikan dos pertama vaksin COVID-19

KUALA LUMPUR, 13 Februari - Anak bongsu Menteri Kesihatan, Raif Khairy yang berumur 6 tahun menerima suntikan dos pertama vaksin COVID-19 jenis Pfizer menerusi Program Imunisasi COVID-19 Kanak-kanak (PICKids) di Pusat Dagangan Dunia, Kuala Lumpur, petang tadi. Perkara itu dimaklumkan Khairy Jamaluddin menerusi hantaran di twitter rasmi beliau.Dalam hantaran itu, Khairy juga menggalakkan ibu bapa mendaftar segera anak mereka dalam program PICKids.PICKids merupakan pemberian vaksin COVID-19 untuk kanak-kanak berusia 5 hingga bawah 12 tahun.Program vaksinasi kanak-kanak ini memerlukan dua suntikan dos vaksin dengan sela masa lapan minggu selepas dos pertama.


Bekalan ayam, telur di pasaran meningkat lebih 90%

GUA MUSANG, 13 Februari - Bekalan ayam dan telur menunjukkan peningkatan di pasaran seluruh negara selepas subsidi harga diperkenalkan kepada penternak sepanjang tempoh pelaksanaan Skim Kawalan Harga Keluarga Malaysia (SKHKM). Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, setakat semalam bekalan ayam meningkat 90 peratus dan telur sebanyak 93 peratus, berbanding sebelum ini hanya 85 peratus. Tambahnya setiap hari, KPDNHEP akan melakukan pemantauan di lebih 2,700 pusat pemantauan runcit di seluruh negara.  "Semalam, kita dapati tahap keberadaan ayam dan telur telah meningkat 93 peratus untuk telur dan 90 peratus untuk bekalan ayam. "Jadi ini menunjukkan bahawa dari segi bilangan premis-premis yang menjual dan membekalkan ayam kepada masyarakat dan pengguna mula bertambah dengan baik. "Jadi kita berharap tahap keberadaan ini akan dapat diteruskan lagi supaya memudahkan pengguna-pengguna dan peniaga yang bergantung kepada kedua-dua komoditi ini untuk dapatkan bekalan akan meneruskan perniagaan mereka," kata Azman selepas mengadakan lawatan ke ladang ternakan ayam di Kampung Lepan Jaya di sini hari ini. Pemantauan terhadap 6,589 premis termasuk penternak, pemborong dan peruncit juga mendapati mereka mematuhi harga yang ditetapkan.  Sejak 5 Februari lalu hanya terdapat enam kes penjualan telur dan ayam melebihi harga ditetapkan.


KEDA bina lebih 5,000 rumah bantu golongan miskin

KUALA NERANG, 13 Februari - 5,173 buah rumah golongan miskin dibina di Kedah melalui Kemajuan Wilayah Kedah (KEDA) sejak penubuhannya pada tahun 1981.  Menteri Pembangunan Luar Bandar, Datuk Seri Mahdzir Khalid berkata, daripada jumlah itu, sejumlah 1,311 buah rumah didirikan di 14 buah kampung tradisional.  Manakala 3, 862 buah rumah Projek Perumahan Rakyat Termiskin (PPRT) dibina di 44 buah kampung bawah Desa KEDA. Katanya, pembinaan rumah-rumah tersebut dibuat secara penempatan berkelompok dalam satu kawasan bagi memudahkan penyaluran bantuan dan kemudahan sosial serta memupuk keharmonian dan perpaduan. Menurutnya, projek pembangunan rumah-rumah kampung seperti itu telah dilaksanakan oleh KEDA sejak Rancangan Malaysia Keempat (RMKe-4) lagi dan masih diteruskan. "Sasaran kita ialah orang-orang miskin yang ada di kampung kadang-kadang di situ satu rumah 3 keluarga, 4 keluarga jadi kita ambil salah satu keluarga itu duduk di sini dan yang keduanya sememangnya dasar pembangunan luar bandar untuk membantu rakyat miskin untuk kita usahakan," kata Mahdzir dalam sidang media selepas merasmikan Majlis Perasmian Taman Desa Pudina (PPK) Kubang Kenyeng, Naka, Padang Terap, di sini.  60 buah rumah dibina dengan kos keseluruhan RM9.5 juta yang menempatkan golongan kurang berkemampuan dengan bayaran bulanan RM64. Seramai 23,775 orang golongan miskin telah menerima manfaat sejak program bantuan perumahan KEDA dilaksanakan dalam Rancangan Malaysia Keempat (RMKe-4).


MAIK perkenalkan e-Agihan gantikan sistem manual

KOTA BHARU, 13 Februari - Majlis Agama dan Adat Istiadat Melayu Kelantan (MAIK) memperkenalkan sistem e-Agihan bagi memudahkan urusan permohonan, semakan dan kelulusan bantuan.  Sistem permohonan bantuan secara dalam talian itu menggantikan sistem permohonan manual sebelum ini yang menggunakan borang. Menurut Yang Dipertua Maik, Tengku Tan Sri Mohamad Rizam Tengku Abdul Aziz, e-Agihan yang dilaksanakan bermula hari ini dibahagikan kepada dua iaitu Sistem Permohonan Bantuan dan Sistem Kelulusan Permohonan Bantua.  Ia melibatkan pelbagai program bantuan iaitu Bantuan Tetap Bulanan, Bantuan Pembangunan Asnaf, Bantuan Am, Bantuan Rawatan Perubatan, Bantuan Persekolahan Bantuan Melanjut Pelajaran ke Institusi Pengajian Tinggi (IPT), Bantuan Pelajar Pondok Dan Tahfiz, Bantuan Hari Raya, Skim Bantuan Pemulihan Rumah Kediaman dan Bantuan Rumah Kediaman.  "Kita menyediakan kemudahan seperti e-agihan, mereka boleh tengok semua apa-apa yang kita buat itu untuk buat permohonan bantuan semua, tapi ialah benda ini, ciri-ciri ini kita buat secara berfasa jadi platform ini akan terus ditambah baik dari semasa ke semasa," kata Tengku Mohamad Rizam dalam sidang media selepas membentangkan Laporan Khas Terimaan dan Perbelanjaan MAIK Bagi Tahun 2021, di sini. Hadir sama, Mufti Kelantan, Datuk Mohamad Shukri Mohamad dan Timbalan Yang Dipertua MAIK, Zulkifle Ab. Rahman.  Permohonan yang dibuat akan disaring dan ditapis melalui maklumat had kifayah dan syarat-syarat kelayakan.Mereka yang melepasi saringan, layak meneruskan permohonan.  Mengulas lanjut, Tengku Mohamad Rizam berkata pendekatan itu dijalankan untuk menggalakkan pengurangan atau penggunaan kertas sifar, mempercepatkan tempoh permohonan dan kelulusan bantuan selainmenyediakan perkhidmatan cepat, mudah dan telus.  Segala urusan permohonan bantuan MAIK boleh dibuat menerusi eagihan.e-maik.my.  Sementara itu, bagi tahun 2021, Tengku Mohamad Rizam memaklumkkan MAIK mencatatkan peningkatan terimaan zakat sebanyak RM210 juta berbanding RM202 juta tahun sebelumnya.  Untuk 2022, MAIK menyasarkan untuk mengutip zakat berjumlah RM215 juta walaupun dalam situasi pandemik yang agak mencabar.


Bomba ambil masa 30 minit pujuk lelaki cuba bunuh diri

KLANG, 13 Februari- Tindakan pantas anggota Jabatan Bomba dan Penyelamat Malaysia (JBPM) berjaya menyelamatkan seorang lelaki warga India daripada cubaan membunuh diri di jambatan Jalan Kem, di sini pada Sabtu.Pengarah Bomba dan Penyelamat Selangor, Norazam Khamis dalam kenyataannya berkata, seramai enam anggota bomba dikejarkan ke lokasi kejadian sebaik menerima panggilan kecemasan pada pukul 10.40 malam.Katanya, setibanya di lokasi kejadian didapati lelaki itu sudah berada di atas penghadang jalan dan disyaki sudah bersedia untuk terjun ke dalam sungai.“Pasukan bomba kemudiannya melakukan pujukan selama 30 minit dan berjaya menyelamatkan lelaki itu daripada cuba membunuh diri.“Lelaki berkenaan kemudiannya diserahkan kepada pihak polis untuk tindakan selanjutnya,” katanya dalam kenyataan hari ini.


Tiada sekatan buka Bazar Ramadan tahun ini - Perdana Menteri

KUALA LUMPUR, 13 Februari- Perdana Menteri, Datuk Seri Ismail Sabri Yaakob berkata tiada sekatan akan dikenakan untuk pembukaan bazar Ramadan pada tahun ini.Bagaimanapun, SOP pembukaan bazar tersebut akan diperhalusi dan tertakluk kepada nasihat Kementerian Kesihatan dan akan dimumkan bila tiba masanya."Saya dah katakan sebelum ini yang kita tidak akan menutup perniagaan, dan setakat hari ini,kita tetap tidak akan tutup.""Itu keputusan yang masih lagi kita laksanakan ya, saya dah sebut sama ada  Hari Raya, atau bulan puasa pasar Ramadan atau pasar malam masih dibuka seperti biasa, jadi saya percaya, sampai tiba masanya nanti, keputusan yang sama, pasti akan dikekalkan,"kata Ismail.Beliau berkata demikian kepada media selepas menghadiri Majlis Makan Tengah hari Lou Sang sempena Tahun Baru Cina Keluarga Malaysia.Majlis anjuran ASEAN Retail-chains Franchise Federation, ARFF  turut dihadiri oleh Menteri Kanan Perdagangan Antarabangsa dan Industri, Datuk Seri Mohamed Azmin Ali dan Duta Besar China ke Malaysia, Ouyang Yujing.Pada 2020, operasi Bazar Ramadan di seluruh negara tidak dibenarkan bagi mengekang penularan COVID-19, manakala pada tahun lalu pula, operasi Bazar Ramadan di kawasan yang dikenakan Kawalan Pergerakan Diperketatkan (PKPD), tidak dibenar beroperasi.


Radio berubah seiring masa, sesuai cita rasa pendengar muda

KUALA LUMPUR, 13 Februari- Melangkaui tujuh dekad sebagai peneraju industri penyiaran negara, Radio Televisyen Malaysia (RTM) terus mengorak langkah melaksanakan transformasi pendigitalan.Malah, landskap radio telah berubah seiring peredaran masa, daripada penggunaan secara manual kepada sistem digital.Veteran RTM, Datuk Chuari Selamat berkata, meskipun melalui pelbagai transformasi digital, penyiaran radio merupakan medium penyampaian maklumat yang kekal relevan."RTM sememangnya mempunyai peralatan yang cukup lengkap, jadi sebagai penyiar di stesen tertua negara ini, seharusnya menggunakan sebaiknya kemudahan dan tiada alasan untuk terus berdaya maju serta berusaha meningkatkan kreativiti dalam penyampaian serta perkhidmatan setara dengan kecanggihan peralatan dimiliki stesen radio RTM," katanya ketika ditemubual RTM.Sementara itu, Penerbit Suara Emas Radio Klasik, Norazlina Mohamed berkata, pengendali stesen radio berperanan besar berganding bahu membangunkan perkhidmatan radio di Malaysia menjadi yang terbaik dan bermutu tinggi."Sebagai warga kerja RTM, saya rasa bertuah kerana berpeluang merasai peredaran zaman penyiaran sebelum era digital lagi dimana menggunakan peralatan dipanggil Nagra , iaitu peralatan sebesar beg yang sangat berat seperti lesung batu digalas di bahu sehinggalah menggunakan cakera padat hingga kini era digital," katanya.Bagi Penyampai Radio Nasional FM, DJ Sonic, beliau menyifatkan perubahan era penyiaran radio adalah perkembangan pesat yang perlu ditelusuri setiap pengendali radio sepertinya agar tidak ketinggalan."Banyak yang saya pelajari di RTM, kini radio bukan sahaja untuk didengar tapi boleh ditonton di tv. Pengalaman ini pastinya mengajar saya dari segi perubahan, era penggunaan peralatan apabila bersiaran," katanya.


Inisiatif SUCCESS diteruskan, proses permohonan dipendekkan

PONTIAN, 13 Februari- 271 usahawan terkesan akibat COVID-19 seluruh negara menerima pembiayaan RM70 juta menerusi Skim Pecutan Mampan, (SUCCESS) yang diperkenalkan Permodalan Usahawan Nasional Berhad, (PUNB) sejak November tahun lalu.  Pembiayaan itu ditawarkan khas kepada Rakan Usahawan PUNB sedia ada, bagi memastikan kelestarian usahawan mendepani cabaran COVID-19 dalam fasa pemulihan negara.  Pengerusi PUNB, Datuk Ahmad Nazlan Idris berkata, inisiatif SUCCESS diteruskan dan peminjam boleh membuat permohonan secara dalam talian bagi mendapatkan pembiayaan itu.  "InsyaAllah kita akan cuba sebaik mungkinlah secepat mungkin kita tak nak lama itu untuk RM300,00 ke bawah manakala yang ke atas tu kita dalam proses untuk memendekkan lagi supaya usahawan tidak tunggu lama bila mereka mohon pinjaman ini," kata Azlan.Beliau berkata demikian selepas menghadiri Program Taklimat dan Sesi Dialog PUNB bersama usahawan di Pontian, Johor.  Di Johor, 40 usahawan menerima pembiayaan keseluruhan RM9 juta menerusi skim itu setakat hari ini.


Bas kilang bertembung treler, dua parah

PERAI, 13 Februari- Dua pemandu parah selepas sebuah bas kilang bertembung dengan sebuah treler dekat Jalan Perusahaan Perai, semalam.  Kejadian pada pukul 7.15 malam itu turut mengakibatkan penumpang bas iaitu 15 pekerja kilang warga asing, cedera ringan.  Pusat Gerakan Operasi Bomba dan Penyelamat Pulau Pinang memaklumkan, pemandu kedua-dua kenderaan itu mengalami kecederaan parah akibat tersepit di bahagian tempat duduk.  Difahamkan bomba menerima laporan kecemasan pada 7.21 malam dan kesemua mangsa berjaya dibawa keluar 7 minit kemudian.  Kesemua mangsa di bawa ke Hospital Seberang Jaya (HSJ) untuk rawatan lanjut.


Gangguan bekalan ayam dan telur di Johor hanya sementara

JOHOR BAHRU, 13 Februari- Isu kekurangan dan gangguan bekalan ayam dan telur ayam di Johor, bersifat sementara dan hanya berlaku pada lokaliti tertentu.  Pengarah Kementerian Perdagangan Dalam Negeri dan Hal Ehwal Pengguna (KPDNHEP) Johor, Mohd Hairul Annuar Bohro berkata, isu tercetus, disebabkan peningkatan kos ke atas pengeluaran barang makanan asas tersebut.  Menurutnya, peningkatan kos melibatkan harga makanan ayam, kos pengangkutan dan tenaga buruh pada ketika ini.  Antara inisiatif yang dijalankan bagi mengekang isu kekurangan bekalan dan kenaikan harga barangan, termasuk, menjalankan harga maksimum runcit bagi ayam standard.  Selain, melaksanakan Skim Harga Maksimum Musim Perayaan, dan Skim Harga Maksimum Keluarga Malaysia.  Beliau berkata demikian selepas meninjau Program Jualan Keluarga Malaysia di Bandar Seri Alam, Johor Bahru.


Pengguna dan peruncit boleh kemuka aduan, kesalahan kawalan harga

JOHOR BAHRU, 13 Februari- Sebanyak 229 kes kesalahan kawalan harga dan bekalan barangan direkodkan, melibatkan nilai kompaun RM37,000 di Johor, sejak Januari lalu.  Pengarah Kementerian Perdagangan Dalam Negeri dan Hal Ehwal Pengguna (KPDNHEP) Johor, Mohd Hairul Annuar Bohro berkata, dalam tempoh tersebut 9,540 premis telah diperiksa.  Menurutnya, ia merangkumi 8,81 peruncit, 1,208 pemborong dan 51 pengilang.  Selain itu, pemantauan kedudukan bekalan juga dijalankan keatas 280 peruncit daerah terpilih, serta 78 pemborong daerah terpilih, di setiap kawasan Dewan Negeri dan Parlimen Johor.  "Buat aduan kepada kita, bukan sahaja pengguna, tapi peruncit pun boleh buat aduan kepada kita, dan kita akan menyiasat lah, apa punca sebenar, kita akan cuba mengesan jika ada aktiviti pencatutan,"kata Mohd Hairul. Tindakan diambil mengikut Akta Kawalan Harga dan Anti Pencatutan 2011, selain Akta Kawalan Bekalan 1961, Akta Perlindungan Pengguna 1999, dan Akta Perihal Dagangan 2011.  Beliau berkata demikian selepas meninjau Program Jualan Keluarga Malaysia di Bandar Seri Alam, di sini.  Sejak Disember lalu hingga kini, program tersebut telah berjaya memperoleh nilai jualan RM1.8 juta, melibatkan 500,000 pengunjung di Johor.


Perubahan norma kehidupan antara punca peningkatan kes keganasan rumah tangga - Rina Harun

JOHOR BAHRU, 13 Februari- Kes keganasan rumah tangga sepanjang 2021, meningkat kepada 7,468 kes bersamaan 42%, berbanding 5,260 kes, pada 2020. Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, statistik Polis Diraja Malaysia (PDRM) turut menunjukkan kes jenayah seksual meningkat kepada 3,271 pada tahun lalu berbanding 3,177 tahun sebelumnya. Antara faktor berlakunya situasi tersebut, disebabkan perubahan norma kehidupan yang membataskan pergerakan dan aktiviti sosial dalam kalangan masyarakat. Ia secara tidak langsung memberi impak kepada tingkah laku dan kesihatan mental seseorang. "Melihat kepada peningkatan dalam pelbagai kes, kementerian mengambil inisiatif menubuhkan skuad waja yang berperanan sebagai 'first responder' dan pendengar yang baik bagi mengelak berlakunya perkara lebih buruk," kata Rina. Teks ucapan dibacakan Timbalan Ketua Setiausa (Operasi) KPWKM semasa Pelancaran Skuad Waja Johor di Johor Bahru. Semenjak pelancaran skuad waja pada 2021, sebanyak 945 kes berjaya dibimbing manakala 6,837 orang disantuni, bagi program psikososial.


OCA bantu bekas pelajar Sekolah Clifford Kuala Kangsar terjejas akibat COVID-19

KUALA KANGSAR, 13 Februari- Persatuan Lepasan Sekolah Clifford Kuala Kangsar (OCA) komited untuk menghulurkan bantuan kemanusiaan kepada bekas pelajar sekolah berkenaan yang terkesan daripada COVID-19.  Presidennya, Datuk Salehuddin Saidin berkata, pihaknya bermatlamat menghidupkan kembali persatuan dengan mengatur pelbagai program memanfaatkan warga sekolah tersebut.  Jelas beliau, perkara ini termasuk sokongan dari segi akademik dan kerjaya di peringkat sekolah, universiti dan seterusnya di alam pekerjaan.  "Kita sedia maklum bahawa ramai dikalangan bekas-bekas pelajar dan juga pelajar sedia ada mengalamai masalah ketika COVID-19 ini dan mengalami masalah ketika kemelesatan ekonomi dan inilah peranan yang perlu kita tonjolkan untuk kita sama-sama menyantuni mereka yang mempunyai masalah,"kata Salehuddin. Beliau berkata demikian pada acara berbasikal Kayuhan Reunion Cliffordian di Kuala Kangsar, Perak.  Kira-kira 70 bekas pelajar sekolah berkenaan bersama Cliffordian Cycle Team (CCT) menyertai kayuhan tersebut yang melibatkan laluan sepanjang 70 km di sekitar Kuala Kangsar.  Turut hadir, Ketua Polis Perak, Datuk Mior Faridalatrash Wahid yang juga bekas pelajar sekolah berkenaan.


Jemaah umrah dibatalkan pemergian ke Tanah Suci terima saguhati 18 Februari ini

KUALA LUMPUR, 13 Februari- Saguhati kepada jemaah umrah yang terpaksa membatalkan pemergian ke Tanah Suci akibat penularan jangkitan virus Omicron akan disalurkan pada 18 Februari ini Menteri di Jabatan Perdana Menteri (Hal Ehwal Agama), Datuk Idris Ahmad dalam satu kenyataan memaklumkan, sejumlah seribu RM1,671 akan dikreditkan terus ke dalam akaun Tabung Haji (TH) masing-masing.  "Ia melibatkan sejumlah 8,027 jemaah umrah yang terkesan dan layak menerima saguhati berdasarkan senarai nama yang diberikan Kementerian Pelancongan, Seni dan Budaya (MOTAC)."Daripada jumlah tersebut, pihak TH mendapati seramai hampir 1,000 jemaah umrah masih belum mempunyai akaun simpanan TH." katanya.Justeru, beliau menyarankan agar penerima-penerima saguhati ini membuka akaun TH sebelum 18 Februari ini bagi memudahkan urusan.  Jelasnya lagi, para jemaah umrah boleh melayari www.thijari.com.my untuk membuka akaun simpanan TH secara dalam talian dan hadir ke kaunter TH yang terdekat bagi proses pengaktifan akaun secara biometrik. "Bagi mereka yang mempunyai kesukaran untuk mendaftar secara atas talian, boleh terus ke cawangan TH terdekat tanpa perlu beratur." katanya.


KELANTANfm bakal jalin kerjasama dengan KIAS

KOTA BHARU, 13 Februari- KELANTANfm sentiasa memberikan tumpuan dan penekanan terhadap pembaharuan yang boleh disajikan supaya stesen radio itu kekal diyakini oleh pendengar.Pengarah Jabatan Penyiaran (RTM) Kelantan , Wan Azhan Wan Hamat berkata, kajian dan perbincangan sentiasa diadakan pada setiap suku tahunan memandangkan pihaknya tidak boleh berada pada zon selesa dalam keadaan kemajuan teknologi masa kini. Beliau berkata, pihaknya perlu mengoptimumkan penggunaan teknologi dalam merapatkan dan mendekati jurang antara radio dan pendengar. “Perbaharuan yang bakal kita terapkan nanti secara umumnya ialah berlandaskan kepada 'human interest' yang boleh menyentuh denyut nadi rakyat kita tidak boleh lagi berada dalam ruang lingkup konti semata-mata kita kena berada di luar supaya apa yang kita sajikan nanti inilah yang rakyat nak dengar pendengar nak ini lah pendekatan kita itu secara umum apa bentuknya itu kita akan buat pengumuman nanti bila tiba masanya.” kata Wan Azhan. Beliau berkata demikian pada pemberita ketika ditemui selepas Majlis Perhimpunan Bulanan KELANTANfm bagi tahun 2022 di Auditorium Titian Murni, RTM Kelantan, Kota Bharu. Mengulas lanjut, beliau berkata, bersempena sambutan Hari Radio Sedunia, pihaknya bakal berkolaberasi bersama Kolej Universiti Islam Antarabangsa Sultan Ismail Petra (KIAS) bagi mengadakan program seperti seloka bersahut dan juga rakaman forum Islam Khamis ini.  Lokasi tersebut signifikan memandangkan KIAS merupakan salah satu Institut Pengajian Tinggi (IPT) di negeri itu yang mempunyai konti radio.


Sambutan Hari Radio Sedunia PERLISfm meriah

KANGAR, 13 Februari- Perlisfm tidak ketinggalan menganjurkan Sambutan Hari Radio Sedunia yang bertemakan 'Radio dan Keyakinan' dengan pelbagai aktiviti bersama pengunjung dan peminat Perlisfm. Ia bertepatan dengan peranan radio hari ini sebagai sumber maklumat tepat dan sahih serta penggunaan pelbagai platform dalam menyokong siaran radio selari dengan perkembangan teknologi masa kini.  Menurut Ketua Bahagian Rancangan Perlisfm, Nur Suriawaty Abdul Nasir, penyiaran radio kini perlulah selari dengan keperluan semasa termasuklah kaedah penyampaiannya,kreativiti, kandungan serta platform yang boleh menarik minat pendengar. Bukan sahaja saluran TV yang menyiarkan pelbagai maklumat sahih dan tepat, radio juga khususnya di negeri-negeri perlu memainkan peranan masing-masing dalam usaha memastikan saluran radio terus relevan. "Peranan radio hari ini saya lihat lebih besar, lebih meluas. bukan setakat info-info terkini, sekarang ini radio boleh diikuti secara visual melalui media sosial bukan sekadar hanya mendengar di telinga sahaja, kita juga ada mata untuk melihat dan juga pelbagai platform boleh diikuti.""Jadi peranan radio makin meluas dengan pelbagai platform, dasar-dasar dan juga maklumat dapat disampaikan terus kepada pendengar," kata Nur Suriawaty.Program Sambutan Hari Radio Sedunia bagi Perlisfm dilaksanakan di Pasar Terapung, Jabatan Pengairan dan Saliran Negeri dengan kerjasama strategik Jabatan Pengairan dan Saliran. Antara aktiviti termasuklah busking, tiru gaya penyampai radio, pencarian harta karun antara jabatan kerajaan, senamrobik dan kuiz Hari Radio Sedunia.Selain pelbagai aktiviti yang disusun atur, Sambutan Hari Radio kali ini juga turut berperanan bagi mengenengahkan program-program baharu di Perlisfm termasuk Busking @ Perlisfm sebagai salah satu usaha membantu industri kreatif negeri khususnya dikalangan golongan muda.


Ajaran sesat di utara Perak berasal dari negeri jiran- Ketua Polis Perak

KUALA KANGSAR, 13 Februari- Kegiatan penyebaran ajaran yang menyalahi akidah di Perak digerakkan oleh satu kumpulan yang berasal dari negeri jiran.  Ketua Polis Perak, Datuk Mior Faridaltrash Wahid mengesahkan kumpulan terbabit membuat penempatan di Muallim, Perak.  Namun, jelas beliau butiran lanjut tidak boleh diperincikan berikutan siasatan tersebut dijalankan oleh Jabatan Agama Islam Perak (JAIPk).  "Ada satu kumpulan kita telah kenal pasti di utaraPerak, Muallim, kumpulan ini sebenarnya bergerak dari negeri lain.""Kita tunggu komen JAIPk,tidak adil untuk saya komen pasal siasatan dibuat oleh agensi berkenaan," kata Mior.Beliau berkata demikian pada acara berbasikal Kayuhan Reunion Cliffordian di Kuala Kangsar, Perak.  Sebelum ini media melaporkan bahawa JAIPK telah mengesan penyebaran ajaran meragukan oleh pihak tertentu di negeri berkenaan.  Pengarahnya, Datuk Mohd Yusop Husin berkata, ajaran meragukan itu berselindung atas faktor ekonomi bagi mengembangkan pengaruhnya.


Transformasi berfasa, pastikan radio RTM terus relevan

KUALA LUMPUR, 13 Februari- Sentuhan perubahan atau transformasi perlu dilaksanakan secara berfasa untuk memastikan industri penyiaran radio khususnya di RTM terus relevan.Jelas Ketua Pengarah Jabatan Penyiaran, Datuk Che Roslan Che Daud, transformasi seperti penampilan penyampai, cara penyampaian dan isi kandungan perlu sentiasa diadaptasi mengikut perubahan semasa."Pelan transfomrasi radio dilaksanakan secara berfasa bergantung pada penelitian dari semasa ke semasa. Kita perlu mendapat input daripada pihak luar, pemegang taruh kita, daripada pendengar dan penonton,"kata Che Roslan.Tambah beliau, pemain industri perlu sentiasa peka dengan citarasa pendengar dan menambah baik program tonggak sedia ada selain meneroka program-program baharu mengikut keadaan semasa.


Sultan Selangor zahir penghargaan kepada Radio Klasik

KUALA LUMPUR, 13 Februari- Sultan Selangor, Sultan Sharafuddin Idris Shah berkenan menzahirkan ucapan Selamat Hari Radio Sedunia 2022 yang disambut pada hari ini.Menerusi catatan di laman Facebook Royal Selangor Office, baginda turut memuji langkah Radio Televisyen Malaysia (RTM) yang mengekalkan saluran Radio Klasik kepada penggemar lagu-lagu Melayu klasik dan tradisional.Selain itu, lagu-lagu yang dimainkan Radio Klasik mengimbau kenangan silam dan mengingatkan baginda kepada sejarah-sejarah penting yang pernah dilalui.Baginda juga berkenan memberi pujian dan penghargaan kepada pengurusan Radio Klasik dan berharap Radio Klasik turut berperanan sebagai platform hiburan dan menyampaikan informasi yang tepat kepada pendengar setia.


Perbadanan khas rumah mampu milik perlu ditubuhkan segera

MARAN, 13 Februari- Satu perbadanan khas dianggotai semua pihak berkepentingan dalam melaksanakan pembinaan rumah mampu milik perlu ditubuhkan segera.  Cadangan itu adalah antara usul dikemukakan Kementerian Perumahan dan Kerajaan Tempatan (KPKT) ketika mesyuarat Majlis Perumahan Mampu Milik Keluarga Malaysia (MPMMKM) bersama Perdana Menteri, Datuk Seri Ismail Sabri Yaakob, Khamis lalu.  Timbalan Menteri KPKT, Datuk Seri Dr Ismail Abdul Muttalib berkata, buat masa ini terdapat kira-kira 15 agensi kerajaan yang mempunyai polisi tersendiri dalam membina projek perumahan awam kos rendah (PAKR) dan projek perumahan rakyat (PPR) dan ia menyukarkan pemantauan dan penyelarasan.  "Untuk makluman kita ada 15 agensi kementerian yang terlibat dengan pembinaan rumah ni sebab itu kabinet kerajaan telah bersetuju untuk selaraskan pembinaan rumah di negara kita ini sebab kita kalau tengok Kementerian Luar Bandar ada, Risda buat rumah, Felda pun ada buat rumah, begitu juga dengan Felcra dan MARA, jadi ada 15 agensi terlibat," kata Dr Ismail. Menurutnya, KPKT bercadang terdapat keperluan untuk semua agensi kerajaan dan kerajaan negeri yang mempunyai program perumahan mampu milik untuk bersama-sama dalam satu perbadanan khas dan ia bertujuan memudahkan pemantauan pelaksanaan setiap projek perumahan yang dijalankan.  Beliau berkata demikian kepada media selepas menyampaikan sumbangan bantuan pasca banjir kepada 1,226 ketua isi rumah (KIR) dalam kawasan Parlimen Maran, di Pahang.  Beliau yang juga ahli Parlimen Maran memaklumkan, pengumuman kerajaan membina 500 ribu unit rumah mampu milik melalui Rancangan Malaysia Ke-12 (RMK-12) adalah selaras dengan agenda menjadikan Malaysia sebagai negara berdaya huni, Satu Keluarga, Satu Rumah.


Pelakon, pengarah Jit Murad meninggal dunia

KUALA LUMPUR, 13 Februari- Pelakon teater, pengarah dan penulis terkenal Jit Murad atau nama sebenarnya Aziz Mirzan Murad, 62, meninggal dunia pada Sabtu.Perkara itu disahkan oleh rakannya pelawak Harith Iskander semasa dihubungi Bernama, dan beliau turut memberitahu jenazah akan dikebumikan di Tanah Perkuburan Islam Bukit Kiara esok.Harith dalam catatan Instagram berkata: “Sahabatku Jit Murad … andalah segalanya bagiku sebelum bertemu Jez (Jezamin Lim-isteri Harith).. kehilanganmu amat dirasai, anda seorang yang bijak berbicara dengan keletahmu, Al-Fatihah” katanya.Sementara itu Presiden OKU Sentral, Datuk Ras Adiba Radzi turut menyampaikan ucapan takziah menerusi akaun Twitter dan berkata: “Keadaan tidak lagi sama seperti dahulu tanpa anda bersama kami Jit (Jit Murad). Kehilanganmu amat dirasai. Bersemadilah dengan aman, daripada dia kita datang, kepada dia kita kembali. Al-Fatihah”.Selain itu pelakon Tengku Iskhan Shah Tengku Haidar, atau dikenali sebagai Que Haidar dalam catatan instagramnya erkata: “Jit Murad, pelakon cemerlang, antara pelakon yang benar-benar saya hormati lakonannya. Kehilangan yang cukup besar dalam dunia lakonan. Al-Fatihah.”-BERNAMA


Dua buah rumah musnah dalam kebakaran di Lipis

LIPIS, 13 Februari- Dua buah rumah di Taman Pertama Sungai Kerpan,Lipis musnah 100% dalam kebakaran yang berlaku tengahari semalam. Manakala sebuah rumah lagi terbakar 60% dan tiga buah rumah lagi terbakar di bahagian syiling.  Pegawai Operasi Pusat Gerakan Jabatan Bomba dan Penyelamat Pahang, Norhisham Che Mohd Nor berkata, seramai 17 pegawai dan anggota balai bomba dan penyelamat Kuala Lipis bergegas ke lokasi kejadian sebaik menerima laporan daripada orang awam pada 12.01 tengahari.  Dalam operasi itu, api berjaya dikawal pada 1.09 minit petang.  Katanya, tiada korban jiwa dan sebarang kecederaan dilaporkan.  Punca kejadian dan anggaran kerugian masih dalam siasatan.


Insiden pesawat dilencongkan mengikut prosedur dan peraturan keselamatan ditetapkan

KUALA LUMPUR, 13 Februari - Kementerian Pengangkutan berhubung rapat dengan Pihak Berkuasa Penerbangan Awam Malaysia (CAAM) susulan insiden penerbangan AirAsia dari Kuala Lumpur ke Tawau dilencongkan ke Kuching, baru-baru ini.

Kementerian tersebut dalam satu kenyataan memaklumkan, pengawal selia keselamatan dan teknikal telah menguruskan insiden tersebut mengikut prosedur dan peraturan keselamatan ditetapkan.

Jelas kenyataan itu lagi, setiap syarikat penerbangan mematuhi semakan prapenerbangan yang ketat sebagai sebahagian keperluan dan pematuhan prosedur operasi standard (SOP).

Sehubungan itu, CAAM akan terus memantau situasi dengan pengurusan syarikat penerbangan untuk memastikan segala mitigasi risiko diurus sewajarnya.

CAAM juga tidak akan berkompromi dalam sebarang isu yang boleh menjejaskan keselamatan operasi syarikat penerbangan.

Jumaat lalu, Air Asia mengesahkan penerbangan pesawatnya dari Kuala Lumpur ke Tawau, Sabah telah selamat dilencongkan ke Lapangan Terbang Antarabangsa Kuching, Sarawak.

Ia berikutan seekor ular ditemui di dalam pesawat tersebut.


Kerajaan komited tingkat taraf sosio ekonomi komuniti FELDA

KUALA LUMPUR, 12 Februari - Projek perumahan generasi baharu FELDA menjadi aspek penting bagi meningkatkan taraf sosio ekonomi komuniti FELDA keseluruhannya.Perdana Menteri, Datuk Seri Ismail Sabri Yaakob berkata isu perumahan yang dihadapi bukan melibatkan soal tanah, tetapi pembiayaan. Menurutnya, bajet perumahan bagi FELDA, rumah-rumah yang tidak terjual adalah disebabkan oleh masalah pembiayaan."Generasi kedua yang bekerja di FELDA tidak mampu dapat pembiayaan kerana tidak mempunyai slip gaji. Rumah dirancang tidak berjaya maka sebab itulah Kerajaan memperkenalkan konsep baru iaitu generasi boleh bina rumah sendiri di lot-lot yang ada, murah dan boleh dimiliki," katanya ketika berucap di Majlis Makan Malam dan Perasmian Mesyuarat Agung Tahunan MBFM,KAF dan PERSADA di sini.Tambahnya, kerajaan memahami perkara tersebut dan menerusi Bajet 2022 yang telah diumumkan, kerajaan telah memperkenalkan skim jaminan kredit perumahan dengan dana RM2 bilion bagi membantu generasi kedua FELDA yang tidak mempunyai slip gaji membuat pinjaman serta dijamin kerajaan."Bukan hanya tidak ada pendapatan tetap dan slip gaji boleh beli rumah. Dalam mesyuarat Majlis Perumahan Mampu Milik Negara kita telah beri arahan kepada Gabenor Bank Negara supaya buat peraturan mempermudahkan pinjaman perumahan kepada generasi kedua FELDA," katanya.


Seni lukisan cat air jadi sumber pendapatan

GUA MUSANG, 12 Februari - Seorang pesara guru menggunakan bakat seninya menjadikan lukisan cat air sebagai punca pendapatan sejak di bangku sekolahan.  Bermula sekadar hobi di masa lapang, Mohd. Ariffin Mohd. Nawi, 63 tahun berkata minatnya itu tidak menjadi sia-sia apabila bakatnya itu menjadi sumber pendapatan untuk ahli keluarganya kini selepas bersara.Sehingga kini, dia telah menghasilkan 1,000 lukisan cat air, lukisan cat minyak, lukisan cat dan tulisan khat.  Katanya, bagi mengekalkan hasil lukisan yang berkualiti dan cantik, dia sentiasa berkarya selepas mendapat idea dari tempat yang dikunjungi. "Lukisan cat air ini dia satu teknik memerlukan satu orang guru sebenarnya kalau kita belajar tanpa guru lukisan itu tidak berkualiti,tetapi macam mana pun saya lukis dengan cara saya sendiri. "Pemandangan kadang-kadang saya guna masa empat hari untuk siapkan satu lukisan tetapi tidak sampai ke petang atau malam," katanya.Ariffin berkata, biarpun banyak jenis lukisan seperti mural dan lukisan tiga dimensi berada di pasaran, lukisan cat air miliknya tetap mendapat permintaan tinggi kerana dihasilkan mengikut kehendak pelanggan dengan harga yang berpatutan.


RUU perubahan iklim akan di bentang di Parlimen

BALIK PULAU, 12 Februari - Sebuah Rang Undang- Undang (RUU) Perubahan Iklim negara akan dibentang Kementerian Alam Sekitar dan Air (KASA) dalam sidang Parlimen akan datang. Timbalan Menteri Alam Sekitar dan Air, Datuk Mansor Othman berkata pihaknya kini di peringkat akhir menyiapkan kerangka rang undang-undang tersebut. "Itu untuk penyesuaian jadi itu yang kita cadang terutama sekali kita bagi perhatian berkenaan usaha mitigasi dan juga satu lagi tentang ekonomi hijau," katanya selepas merasmikan rumah pam tebatan banjir di Teluk Kumbar, di sini.Tambahnya, RUU tersebut antaranya bertujuan menjamin adaptasi perubahan iklim bagi mengurangkan impak banjir besar.


Aspirasi Koperasi Malaysia wujudkan kerjasama antara SKM, IKMA dan Angkasa

KUALA LUMPUR, 12 Februari - Peranan tiga agensi utama sektor koperasi negara akan diselaras semula, ke arah pembangunan koperasi yang lebih dinamik dan berdaya saing.Menteri Pembangunan Usahawan dan Koperasi, Tan Sri Noh Omar berkata matlamat itu akan dicapai menerusi Aspirasi Koperasi Malaysia yang menggariskan hala tuju lebih jelas, sekali gus mengelakkan pertindihan fungsi agensi berkenaan.Inisiatif melibatkan Suruhanjaya Koperasi Malaysia (SKM), Institut Koperasi Malaysia (IKMA) dan Angkatan Koperasi Kebangsaan Malaysia Berhad (Angkasa)."Agensi ini mestilah bekerjasama, rancang bersama supaya mempunyai matlamat yang sama. Ini kerana ketiga-tiganya ialah agensi yang terbesar untuk menggerakkan koperasi dalam negara. "Sebab itu kita akan buat Coopmart, sekarang kita nak selaraskan Angkasa pun ada kedai koperasi, SKM pun ada kedai koperasi, jadi kita kena duduk selaraskan supaya kita mempunyai identiti yang sama," katanya.Noh ditemui pada Majlis Pelancaran Sambutan 100 Tahun Gerakan Koperasi, di sini hari ini.Bagi mengiktiraf sumbangan sektor itu, beberapa program bakal dianjurkan termasuk Majlis Pelancaran Bulan Koperasi Kebangsaan 2022 dan Hari Koperasi Negara 2022.


Remaja perempuan maut jatuh dari tingkat 10

RAWANG, 12 Februari - Seorang remaja perempuan berusia 14 tahun ditemui maut, dipercayai terjatuh dari tingkat 10 flat di Taman Tun Teja, di sini hari ini.Mayat mangsa ditemui terbaring dengan kecederaan parah di kepala selepas penduduk terdengar dentuman kuat di atas bumbung tangki air petang tadi. Pengarah Jabatan Bomba dan Penyelamat Malaysia (JBPM) Selangor, Norazam Khamis berkata pihaknya menerima panggilan kecemasan berhubung kejadian itu pukul 3.17 petang."Seramai lapan anggota bersama dua jentera dari Balai Bomba dan Penyelamat (BBP) Rawang dikejarkan ke lokasi kejadian."Sejurus tiba, anggota bomba menemukan mayat seorang remaja perempuan. Mayat kemudian diserahkan kepada polis untuk tindakan lanjut," katanya dalam satu kenyataan.


SPM diteruskan walaupun PRU Dewan Negeri Johor berlangsung

JOHOR BAHRU, 12 Februari - Peperiksaan Sijil Pelajaran Malaysia (SPM) akan berjalan seperti dijadualkan walaupun ketika Pilihan Raya Umum (PRU) Dewan Negeri Johor ke-15 berlangsung.Menteri Pendidikan, Datuk Dr Radzi Jidin berkata KPM akan menghantar surat rasmi kepada Suruhanjaya Pilihan Raya (SPR) supaya tidak menggunakan sekolah menengah sebagai pusat mengundi,berikutan ia akan digunakan untuk menduduki peperiksaan tersebut.Pihaknya bagaimanapun, belum menerima permohonan rasmi daripada SPR untuk menggunakan sekolah sebagai pusat mengundi. "Hampir sebahagian besar sekolah menengah itu biliknya digunakan untuk tujuan pengurusan SPM termasuk bilik isolasi, kuarantin dan sebagainya."SOP kita cukup lengkap, jadi kita mohon sebaiknya supaya tidak digunakan sekolah menengah ini sebagai pusat mengundi, untuk sekolah rendah tidak mengapa," katanya selepas menghadiri sesi libat urus bersama warga pendidik dan Persatuan Ibu bapa dan Guru (PIBG) di sini. Tambahnya, jumlah pelajar sekolah yang sudah divaksin juga melebihi 90 peratus dan keadaan ini selamat untuk proses peperiksaan diadakan.  Peperiksaan Sijil Pelajaran Malaysia (SPM) akan bermula 3 hingga 29 Mac depan.


Sesi persekolahan diteruskan walaupun kes COVID-19 meningkat - Radzi

JOHOR BAHRU, 12 Februari - Sesi persekolahan akan diteruskan walaupun kes COVID-19 meningkat di seluruh negara. Jelas Menteri Pendidikan, Datuk Dr Radzi Jidin setakat ini kes di sekolah masih terkawal dan prosedur operasi standard (SOP) ketat dilaksanakan dengan pemantauan berterusan. Data Kementerian Kesihatan turut mencatatkan jumlah kluster di sekolah yang kecil berbanding keseluruhan kes, dengan kebanyakannya melibatkan kategori satu dan dua.  "Di Kementerian Pendidikan kita bincang dengan Kementerian Kesihatan kita perlu melihat skop lebih luas bukan sahaja jumlah kes tetapi juga keadaan atau tekanan kpd sistem kesihatan pada masa ini."Seperti saya sebutkan tadi bahawa kita akan teruskan sesi persekolahan mengambil kira kadar vaksinasi seluruh negara," beliau berkata demikian selepas menghadiri sesi libat urus bersama warga pendidik dan Persatuan Ibu bapa dan Guru (PIBG), di sini.  Radzi turut menyeru agar ibu bapa memberi kerjasama bagi melancarkan lagi program PICKids.  Tambahnya, KPM juga sentiasa bekerjasama dengan Kementerian Kesihatan bagi memastikan semua pihak di sekolah sudah divaksin.


Pengambilan mana-mana vaksin penggalak lebih baik daripada tiada - Khairy

KUALA LUMPUR, 12 Februari - Kementerian Kesihatan (KKM) menyarankan penggunaan vaksinasi dos pengalak Pfier-BioNTech atau AstraZaneca untuk COVID-19, namun mana-mana vaksin penggalak adalah lebih baik daripada tidak mengambilnya.Menterinya Khairy Jamaluddin dalam ciapan di akaun Twitternya berkata walaupun Kementerian Kesihatan (KKM) menyarankan dos penggalak Pfizer atau AstraZeneca untuk memberi tambahan perlindungan yang terbaik, ada masyarakat yang masih meminta pilihan. Khairy melalui Twitternya turut berkongsikan kenyataan dikeluarkan ProtectHealth Corporation Sdn Bhd yang menyatakan vaksin Sinovac akan ada di semua pusat vaksinasi Offsite (PPV Offsite) di bawah Program Imunisasi COVID-19 (PICK) secara percuma bermula Isnin ini."Mereka yang layak untuk mendapatkan dos penggalak dan mahu mendapatkan vaksin jenis Sinovac boleh melihat kepada senarai PPV Offsite di laman sesawang ProtectHealth," menurut kenyataan ProtechHealth itu.Sementara itu dalam satu ciapan berasingan pagi ini, Khairy merakamkan ucapan tahniah kepada Sarawak dan Melaka, kerana peratusan tinggi bagi Program Imunisasi Covid-19 Kanak-Kanak (PICKids)."Tahniah kepada Sarawak dan Melaka, kerana laju memberi perlindungan kepada kanak-kanak. Terima kasih kerana memastikan anak-anak anda selamat dari Covid-19," katanya.Sehingga semalam, 7.7 peratus kanak-kanak di Sarawak dan 6 peratus kanak-kanak di Melaka sudah mendapat suntikan vaksin COVID-19.


Projek ECRL capai 27.19 peratus pelaksanaan

KUALA TERENGGANU, 12 Februari - Projek Laluan Rel Pantai Timur (ECRL) yang menghubung negeri-negeri Pantai Timur sepanjang 665 kilometer kini sudah mencapai kemajuan sebanyak 27.19 peratus.Ketua Pegawai Eksekutif Malaysia Rail Link Sdn. Bhd. (MRL), Datuk Seri Darwis Abdul Razak optimis walaupun berlaku sedikit kelewatan berikutan pelaksanaan Perintah Kawalan Pergerakan (PKP) sebelum ini, jajaran Seksyen A hingga C1 merangkumi Kelantan hingga Selangor dapat disiapkan pada Disember 2026."Untuk jajaran dari negeri Kelantan, Terengganu sehingga ke negeri Pahang dan Selangor ini biasa kita panggil jajaran seksyen A, B dan seksyen C1 akan siap pada Disember 2026 dan akan mula beroperasi pada Januari 2027. "Kita alami kelewatan tapi kita 'kejar balik'. Secara keseluruhannya kita boleh capai kemajuan lebih baik pada tahun ini," katanya selepas menghadiri program Jalinan Kasih Kastam di Sekolah Kebangsaan Bukit Bayas, di sini.Tambahnya, perkembangan semasa itu juga dilihat tidak akan menjejaskan kos pembinaan ECRL yang kekal RM50.272 bilion seperti dipersetujui kerajaan sebelum ini.“Proses pengambilan tanah juga sedang berjalan lancar dan dijangka selesai sepenuhnya pada penghujung tahun 2023. Kebanyakan di kawasan jajaran utama pengambilan tanah telah selesai," katanya.


Penamatan amaran hujan berterusan di 4 negeri

PETALING JAYA, 12 Februari - Jabatan Meteorologi Malaysia (METMalaysia) memaklumkan penamatan amaran hujan berterusan di 4 negeri berkuat kuasa hari ini.Ketua Pengarah METMalaysia, Muhammad Helmi Abdullah menerusi satu kenyataan memaklumkan negeri terlibat adalah Kelantan, Terengganu, Pahang dan Johor."Keadaan cuaca di negeri Kelantan (Tumpat, Pasir Mas, Kota Bharu, Bachok dan Pasir Puteh); Terengganu; Pahang (Jerantut, Maran, Kuantan, Pekan dan Rompin); dan Johor (Mersing) dijangka bertambah baik."Amaran hujan berterusan yang dikeluarkan pada 1.00 tengah hari, 11 Februari 2022 untuk kawasan-kawasan berkenaan dengan ini ditamatkan," katanya.Orang ramai boleh mendapatkan maklumat cuaca terkini melalui laman web rasmi Jabatan, aplikasi mobil myCuaca dan laman media sosial rasmi Jabatan."Selain itu, talian hotline METMalaysia 1-300-22-1638 boleh dihubungi bagi sebarang pertanyaan lanjut," tambah kenyataan itu.


Kelantan peruntuk RM700,000 bantu penduduk terjejas banjir

SHAH ALAM, 12 Februari - Kerajaan Kelantan memperuntukkan RM700,000 kepada penduduk terjejas banjir di Selangor, Negeri Sembilan dan Pahang.Menteri Besar, Datuk Ahmad Yakob berkata pihaknya akan sentiasa memastikan penduduk terjejas banjir khususnya anak-anak Kelantan mendapat bantuan yang sepatutnya.Sebelum ini sumbangan sebanyak RM100,000 diberikan masing-masing kepada Kerajaan negeri Selangor dan Pahang melalui sumbangan Tabung Serambi Mekah."Permulaan banjir dahulu kita tubuhkan sukarelawan yang dihantar dan disertai oleh NGO di pelbagai peringkat. Kerajaan memperuntukkan RM100,000 kepada sukarelawan di beberapa tempat dan juga sumbangan kepada kerajaan Selangor dan Pahang," katanya.Beliau ditemui pada majlis Bantuan Kebajikan Pasca Banjir 2021 'Anak Kelantan di Perantauan', di sini hari ini. Seramai 1,300 rakyat Kelantan yang tinggal di Lembah Kelang terjejas banjir tahun lepas.Terdahulu, Ahmad menyampaikan sumbangan RM500 ringgit kepada 552 ketua keluarga di Selangor.


Kerajaan salur RM20.339 bilion melalui PSU - Tengku Zafrul

KUALA LUMPUR, 12 Februari - Kerajaan secara keseluruhannya telah menyalurkan RM20.339 bilion kepada 357,520 majikan melalui Program Subsidi Upah (PSU).Ia bagi mengekalkan penggajian 2,953,741 pekerja tempatan dalam usaha mengurangkan kadar pengangguran dalam kalangan pekerja warganegara Malaysia.Menteri Kewangan, Tengku Datuk Seri Zafrul Tengku Abdul Aziz, berkata setakat 4 Februari lalu, sebanyak RM14.643 juta disalurkan kepada 1,482 majikan untuk terus beroperasi dan mengekalkan penggajian 24,405 pekerja.Katanya, dengan peruntukan sebanyak RM600 juta di bawah Bajet 2022, kerajaan melalui Pertubuhan Keselamatan Sosial (PERKESO) akan meneruskan pelaksanaan PSU bersasar kepada pengusaha pelancongan yang mengalami penurunan pendapatan."Sekurang-kurangnya 30 peratus daripada jumlah jualan atau pendapatan pada Oktober 2021 hingga Disember 2021 berbanding mana-mana bulan pada 2019 hingga 2021 sebelum pandemik COVID-19.

"Permohonan dibuka sejak 1 Januari lalu hingga 31 Mac ini, namun majikan daripada sektor dan aktiviti industri yang tidak tersenarai tetapi masih terjejas akibat COVID-19 masih boleh mengemukakan rayuan secara dalam talian kepada PERKESO," katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan, hari ini.Bagi PSU 4.0, Tengku Zafrul berkata setakat 4 Februari 2022, sebanyak RM2.270 bilion telah disalurkan kepada 146,519 majikan untuk terus beroperasi dan mengekalkan penggajian 1,755,737 pekerja.

"Kerajaan melaksanakan PSU 4.0 dengan peruntukan sebanyak RM3.8 bilion yang dijangka memanfaatkan 2.5 juta pekerja," katanya.


Kerajaan pantau 92 projek sakit - Mustapa

JELI, 12 Februari - Sebanyak 92 projek sakit dan bermasalah telah dikenal pasti dan sedang dipantau di seluruh negara.

Menteri di Jabatan Perdana Menteri (Ekonomi), Datuk Seri Mustapa Mohamed berkata projek sakit terlibat mengalami kelewatan melebihi dua bulan atau 20% berbanding jadual pelaksanaan.

22 daripadanya adalah di bawah Kementerian Pendidikan Malaysia (KPM).

"Projek sakit ini sedang dipantau oleh Unit Penyelarasan Pelaksanaan (ICU) Jabatan Perdana Menteri, pemantauan daripada semasa ke semasa.

"Antara punca utama menyumbang kepada kelewatan ialah masalah kontraktor dan perunding serta isu pelaksanaan projek seperti penyelarasan di antara pelanggan, agensi pelaksana serta pihak ketiga," katanya.

Beliau bercakap dalam sidang media selepas merasmikan Majlis Penyerahan dan Perasmian Projek Membina Jalan dari Chedok ke Nibong, di sini.

Mengulas lanjut, Mustapa berkata tindakan sewajarnya sedang diambil untuk memantapkan kriteria pemilihan dan pelantikan kontraktor serta perunding selain usaha meningkatkan kemahiran penjawat awam dalam menguruskan projek pembangunan negara.

Dalam perkembangan lain, Mustapa memaklumkan ekonomi negara mencatatkan peningkatan sebanyak 3.1% selaras dengan sasaran kerajaan antara 3 dan 4% sepanjang tahun lalu.

Namun katanya, pencapaian pertumbuhan Keluaran Dalam Negeri Kasar (KDNK) berada pada paras terendah sasaran rasmi dan nilai KDNK masih belum mencapai paras sebelum pandemik COVID-19 dengan jurang 2.7% atau RM38.2 bilion pada harga malar berbanding 2019.


Chap Goh Mei: Hanya bunga api 'Happy Boom', mercun 'Pop Pop' dibenarkan -PDRM

KUALA LUMPUR, 12 Februari- Polis Diraja Malaysia (PDRM) mengingatkan orang ramai bahawa larangan memiliki, menjual, membeli dan bermain mercun serta bunga api masih lagi berkuat kuasa sempena mana-mana perayaan termasuklah sambutan Tahun Baharu Cina dan perayaan Chap Goh Mei.Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, bagaimanapun PDRM membenarkan penjualan bunga api jenis Happy Boom dan mercun Pop Pop sempena perayaan Chap Goh Mei, Selasa depan."Ini kerana bunga api dan mercun berkenaan tidak mengandungi bahan bakar yang boleh membahayakan keselamatan."Bagaimanapun, penjualan kedua-dua produk itu masih memerlukan permit dari Ibu Pejabat Polis Daerah dan mengikut spesifikasi ditetapkan," katanya.PDRM juga mengigatkan sesiapa didapati memiliki, menjual, membeli atau bermain mercun atau bunga api selain daripada yang dibenarkan, boleh dikenakan tindakan mengikut Seksyen 7 dan 8 Akta Bahan Letupan 1957 (Akta 207).Abd Jalil berkata mereka yang bermain atau membakar mercun dan bunga api dilarang juga boleh dihukum penjara tidak melebihi sebulan atau denda sehingga RM100 atau kedua-duanya mengikut peruntukan Seksyen 3(5) Akta Kesalahan-kesalahan Kecil 1955.


PKB-Pajak Gadai Ar-Rahn peruntuk RM65,000, bantu mangsa banjir Disember lalu

BENTONG, 12 Februari- Permodalan Kelantan Berhad (PKB) melalui anak syarikat miliknya, Pajak Gadai Ar-Rahn menyediakan peruntukan berjumlah RM65,000 bagi pelanggan dan kakitangan mereka yang terbabit dalam bencana banjir Disember lalu.  Pengagihan sumbangan itu dilakukan serentak di cawangan Ar-Rahn Bentong dan Kuantan semalam, manakala proses penyerahan bantuan di Temerloh dan Raub dilakukan hari ini. Pengurus Besar PKB, Ramilan Abdul Rahman berkata, program itu adalah sebahagian daripada tanggungjawab sosial korporat (CSR) syarikat terbabit sebagai tanda penghargaan dan rasa simpati kepada pelanggan dan kakitangannya yang terus menyokong perniagaan mereka.  "Yang menerimanya semua sekali kita ada peruntukan RM65,000 dan kita bahagi kepada 150 keluarga dan semuanya kita bagi dalam bentuk tunai kerana saya difahamkan bahawa banyak sumbangan yang diberi dan kita rasa tunai lebih baik untuk di manafatkan oleh mereka di semua 4 zon di Kuantan, Temerloh, di Raub di Bentong dan Karak,"kata Ramilan. Jelasnya, semua sumbangan ini adalah hasil daripada Tabung Bantuan Mangsa Banjir yang dilancarkan awal tahun ini.  Beliau berkata demikian ketika ditemui pada majlis penyerahan sumbangan kepada pelanggan dan kakitangan Pajak Gadai Ar-Rahn di Bentong. Turut hadir Pengurus Sumber Manusia PKB, Anis Ismail.  Ramilan berkata, selain sumbangan diperoleh melalui transaksi dilakukan pelanggan mereka, pihaknya juga menyediakan tabung khas di semua kaunter perkhidmatan pelanggan di 33 cawangan syarikat terbabit di seluruh negara.